text:
International Journal of Advanced Academic Studies
2019, Vol. 1, Issue 1, Part A
लिलीरेक उपन्यासक समीक्षात्मक अध्ययनAuthor(s):
विजय शंकर पंडितAbstract:
मैथिली साहित्यमे उपन्यास विधामे लिलीरेक योगदान स्वर्णाक्षरमे अंकित कएलजा सकैत अछि। हिनक लिखल ‘मरीचिका’ उपन्यास लोककें एखनहुँ सम्मोहित करैत अछि। ‘मरीचिका’ पर लिलीरेकें 1982मे साहित्य अकादमी पुरस्कार प्रदान कएल गेल रहन्हि। लोकक कहब रहैक जे पुरस्कार स्वयं पुरस्कृत भेल अछि। विश्वनाथ द्वारा प्रस्तुत अन्तरंगवार्तामे ओ एहि पुरस्कारक प्रसंग चर्चा कएने छथि। उत्साह आ उल्लासक संग पुरस्कारक प्रसंग अपन मनोभावकंे व्यक्त कएने छथि।Pages: 65-66 | Views: 350 | Downloads: 99Download Full Article: Click Here
How to cite this article:
विजय शंकर पंडित. लिलीरेक उपन्यासक समीक्षात्मक अध्ययन. Int J Adv Acad Stud 2019;1(1):65-66.


c: text/html

text:
Friday, March 1, 2013
आस्था
डोकहर राजराजेश्वर गौरी शंकरक प्राचीन आ प्रशिद्ध मंदिर | मंदिरक मुख्यद्वारकेँ आगू एकगोट अस्सी-पच्चासी बरखक वृद्धा, सोन सन उज्जर केश, शरीरक नामपर हड्डीक ढांचा, डाँर झुकि गेल | मुख्यद्वारक आँगाक धरतीकेँ बाहरनिसँ पएर तक झुकि कए बहारैत |
‘अ’ आ ‘ब’ दुनू परम मित्र, एक दोसरक गुण दोषसँ परिचीत, दुनू संगे मंदिरक आँगासँ कतौसँ कतौ जा रहल छलथि | मंदिरक सोंझाँ अबिते देरी ‘अ’ दुनू हाथ जोड़ि प्रणाम कएलनि | ‘ब’ सेहो तुरंते दुनू हाथ जोड़ि, झुकि कए मोने-मोन स्तुति करैत ओतुका धरतीकेँ छुबि माँथसँ लगा ओहि ठामसँ आगू बिदा भेला |
ओतएसँ दस डेग आगू गेलाक बाद ‘ब’, ‘अ’सँ – “हे यौ अहाँ कहियासँ एतेक आस्तिक भऽ गेलहुँ, जे मंदिरक सामने जाइत मातर कल जोड़ि लेलहुँ ओहो हमरासँ पहिले |” आगू आरो चुटकी लैत – “भगवानो देख कए हँसैत हेता जे देखू ई महापातकी आइ आस्तिक भऽ गेल |”
‘अ’ शांतिकेँ तोरैत – “पहिले तँ ई अहाँकेँ के कहि देलक जे हम नास्तिक छी, हमहूँ आस्तिक छी, हमहूँ देवता पितरकेँ मानैत छी परञ्च अहाँक जकाँ पाखण्डी नै छी | अंतर एतवे अछि जे अहाँ मंदिर मंदिर भगवानकेँ तकैत रहै छी, हम हुनका अपन मोनमे तकैत छी आ अपन करेजामे बसेने छी | आ रहल एखनका गप जे हम मंदिरकेँ सामने हाथ जोड़लहुँ, ओ तँ हम सदिखन अपन मोनमे बसेने हुनका हाथ जोड़ैत रहैत छी मुदा एखुनका हाथ जोड़ब हमर भगवानकेँ नहि, भगवानक ओहि भक्तकेँ छल, ओहि बृद्धाकेँ जिनक बएसकेँ कारने डाँर झुकि गेल रहनि मुदा एतेक अवस्थोमे भगवानक प्रति एतेक अपार श्रधा भक्ति, कतेक प्रेमसँ मंदिरक मुख्यद्वार बहारि रहल छली | हम ओहि भक्तक भक्तिकेँ, हुनक भगवानक प्रति आस्थाकेँ, हुनक बएसकेँ नमन केने रही |”
*****
जगदानन्द झा ‘मनु’
Subscribe to: Post Comments (Atom)

robotstxt: allowed

filter: keep


text:
Sunday, April 6, 2014
रमण- दरिहरे- बिहारी नाम्ना तिथि चोर
रमण, बिहारी आ दरिहरेक कथा गोष्ठीक तिथि ८२ म सगर राति दीप जरयक तिथि ३१ म इ २०१४ घोषित भेलाक बाद भेल। मुदा ऐ तीनू लग मौलिकताक सर्वथा अभाव अछि। कोनो नव चीज ई लोकनि सोचि नै सकै छथि, हँ प्रतिक्रियावादी, धुरफंदी चीज करबामे ई लोकनि सभसँ आगाँ छथि। से रमण ७९ म कथा गोष्ठी ओरहामे विदेह साहित्य आन्दोलनक खिलाफ गोलैसी करबाक प्रयास केलन्हि, गोष्ठी प्रारम्भ हेबासँ पहिने सायास अही काज लेल पहुँचला, आ बजैतफिरला जे विदेह साहित्य आन्दोलन- तान्दोलन नै छिऐ, खाली गजेन्द्र ठाकुर आ जगदीश प्रसाद मण्डल अपन नाम कर' चाहै छथि, जे उत्तर भेटलन्हि तकर बाद ओ परदाक पाछाँ चलि गेला, जातिवादी बयान देलन्हि, हीरेन्द्र झाक उसकेलासँ अशोक मेहता सेहो ओइ गोष्ठीक बहिष्कार केलन्हि, इच्छा तँ रमणोक रहन्हि बहिष्कार करबाक मुदा हुनकर गाड़ी ड्राइवर समधियौर ल' क' चलि गेलन्हि, से कारण ओ मुन्नाजीकेँ कहलखिन्ह।
शंकरदेव झा बहुत पहिने सूचित केने रहथि जे जे रमण प्रबोध नारायण सिंहकेँ प्रबोध नारायण सिंह एण्ड कम्पनी कहै छला आ सएह आब नचिकेताक बडीगार्ड बनल छथि। ई अवसरवादिता रमणक चरित्रमे छन्हि से जखन ओ दरिहरे आ बिहारीक संग अपन साहित्य अकादेमीक मैथिली विभाग आ ओकरा द्वारा मान्यता प्राप्त फ़र्ज़ी संस्था द्वारा संपोषित कथा गोष्ठीक घोषणा केलन्हि तँ ओ सभ ३१ म इ २०१४ क तिथिये सोचि सकला, तकर दू टा कारण छलै हुनका सभमे मौलिकताक अभाव जे हिनकर सभक रचनामे सेहो दृष्टिगोचर होइत अछि, दोसर घृणित अवसरवादिता आ जातिवादी सोच। दरिहरे कहै छथि जे सगर राति हुनकर दलान अछि, ओइमे सर्वहाराक प्रवेश हुनका लेल कष्टकर छन्हि, बिहारीक कष्ट अही बात ल' क' छन्हि जे पहिने एक दू टा कम्पटीटर छल तँ अस्तित्व जोड़ तोड़सँ बनबैत छला, आब तँ मामले खत्म, रमण कतेक छल-प्रपंचसँ मोहन भारद्वाजकेँ सगर रातिसँ बाहर केलन्हि, मुदा आब नव समीक्षक सभ आबि गेला। से यात्री दिससँ अमर-सुमनकेँ गारि पढ़' बला आ अमर- सुमन दिससँ यात्रीकेँ गारि पढ़ैबला, ई दुनू ब्राहम्णवादी ग्रुप मैथिली साहित्यक विदेह साहित्य आन्दोलनक विरुद्ध मैथिली साहित्यमे जातिवादितापर ऐ घोर संकटक कालमे एक होथि, ई इच्छा राखैत "रमण- बिहारी- दरिहरे" कथा गोष्ठीक घोषणा केलन्हि, मुदा गजेन्द्र ठाकुर, विदेह आदि हुनका डरब' लगलन्हि से ओ एकटा चोरि केलन्हि, तिथिक चोरि, से किछु गोटे तँ कम हेतै जे सगर रातिमे ३१ मइ २०१४ केँ "रमण- दरिहरे- बिहारी" द्वारा घृणा कएल जाएबला गजेन्द्र ठाकुरक गाममे ओइ राति नै जा सकता। बड़ा आएल छथि आन्दोलनी, ब्राह्मणवादी घुरछीमे तेनाने फँसेबनि जे रमण- बिहारी- दरिहरेकेँ मोन रखता। हौ बाबू यएह छी असली विलेन, एकरा ख़त्म करू, विदेह आन्दोलन खतम आ मैथिली साहित्यपरसँ ब्राह्मणवादक पकड़ खतम हेबाक ख़तरा खतम, मैथिली जिबियेकेँ की फ़ायदा जँ अपना सभक वर्चस्व रहबे नै करए,, अखन यात्री ग्रुप, अमर- सुमन ग्रुप नै करू, सभ ऐ संकटमे मिलि जाउ, बादमे झगड़ा करब, नै तँ गजेन्द्र ठाकुर खोप सहित कबूतराय नम: क' देत।
मुदा की गजेन्द्र ठाकुरकेँ खतम केने मैथिली साहित्य आन्दोलन खतम भ' जाएत, की परिवर्तनक धारा जे भयंकर रूपेँ विदेह द्वारा छोड़ि देल गेल छै ओकर अस्तित्व गजेन्द्र ठाकुरसँ अलग नै भ' गेल छै, गजेन्द्र ठाकुरकेँ खतम केलासँ की ओकरा रोकलजा सकत? साहित्य अकादेमीसँ फ़ोन आएल जे ओकर मैथिली विभागमे जे गड़बड़ी भ' रहल छै ओइले साहित्य अकादेमी कोना ज़िम्मेवार अछि? किछु गोटेक फ़ोन आएल जे ओ सभ सगर रातिक अतिरिक्त रमण- दरिहरे- बिहारीक साहित्य अकादेमी संपोषित गोष्ठीमे सेहो जाए चाहै छथि कारण ओ पब्लिक फंडसँ आयोजित होइ छै, आ जँ सगर रातिक तिथि हम बदलि दी रमण- दरिहरे- बिहारी नाम्ना तिथि चोर की करता? आरती कुमारी संग कएल टॅार्चरक बाद रमण- बिहारी- दरिहरेक मोन जे बहसल से किए नै बूझि सकल ऐ परिवर्तनकेँ? मेडियोक्रिटी नै जानि कत' ल' जेतनि तीनूकेँ।
Posted by Unknown at 1:52 PM
Subscribe to: Post Comments (Atom)


text:
Friday, June 8, 2012
की भगवती हमर घर एती ?
मोहंती बाबा | भरि गामक बाबा | भरि गामक लोक हुनका बाबा कहि कए संबोधित करैत छनि जेकर कारण छैक हुनकर बएस | पनचानबे बर्खक मोहंती बाबा अपन कद काठी आ डीलडोलसँ एखनो अपन उम्रकेँ पछुआबैत, लाठी टेक कए गामक दू चक्कर लगा कए आबि जाइ छथि | मुदा अपन गाम भगवतीक दर्शन करैक हेतु कहियो नहि जाइ छथि | गाममे बनल विशाल भगवतीक मंदिर, भगवती बड्ड जागरन्त चारू कातक बीस गाममे भगवतीक महिमाक चर्चा छन्हि | गामक नियमकेँ हिसाबे गामक सभ कियो दिनमे एक ने एक बेर भगवती घर भगवतीक दर्शन हेतु अबश्य जाइ छथि |
गर्मीक छुट्टीमे बाबाक पोता जे की दिल्लीमे कोनो प्रतिष्ठित काज करै छला, गर्मी बिताबै आ आम खेबाक इक्छासँ गाम एला | ओहो गामक परम्पराक निर्वाह करैत भगवतीक दर्शन कए क' एला | एला बाद दलानपर बैसल बाबा संगे गप सप होइत रहलै | गपक बिच संजय बाबासँ पुछलथि, " बाबा अहाँ भगवती घर नहि जाइ छियैक |"
बाबा, "नहि "
संजय, "किएक"
बाबा, "हौ बौआ, भगवती घर तँ सभ कियोक जाइत अछि, मुदा भगवती केकरो-केकरो घर जाइ छथिन | हम अपन मन आ स्वभाबकेँ एहेन बनाबैक प्रयासमे छी जे भगवती हमर घर आबथि |"
संजय बाबाक मुँहसँ एहेन दार्शनिक गप सुनि अबाक रहिगेल आ सोचय लागल जे की ओकर मन आ स्वभाब एहेन छैक जे कहियो भगवती ओकर घर एती ? आ ओकर अबाक रहैक कारण रहै शाइद नहि |
*****
जगदानन्द झा 'मनु'
Subscribe to: Post Comments (Atom)


text:
Tuesday, May 7, 2013
जुर्वाना
एक बेर एकटा चोर अकबरक शाही बगैचासँ किछु स्वादिष्ट आम तोड़ि लेलकै ।दोबारा, तेबारा लगातार तोड़ैत रहलासँ मालीकें शक भेलै आ एक दिन ओ चोर पकड़ा गेलै ।ओकरा दरबारमे आनल गेलै ।अकबर सब मंत्रीसँ पुछलनि जे एकर की उचित सजा हेबाक चाही? किओ फाँसी तँ किओ आजीवन जहल देबाक बात कहलक ।किओ कोड़ा मारबाक सजा कहलक तँ किओ कारी-पानिकें उचित बतेलक ।अन्तमे बिरबल बाजल,"महराज, एकरा छोड़ि देल जाए ।"
अकबर संग पूरा दरबार चौंक गेल आ एकर कारण पुछलक ।
बिरबल बाजल "हुजूर,एकरा कोनो कठोर सजा नै दियौ । बस छोट-छीन जुर्वाना दऽ दियौ ।"
अकबर मुस्कैत बाजलनि "उचित जुर्वाना बताउ ।"
"महराज, मुख्य राज पथपर एक किलोमीटर धरि आमक गाछ रोपबाक जुर्वाना देल जाए ।किएक तँ एहिसँ पथिककें छाहरि भेटतनि, वातावरण संतुलित रहत आ एहन-एहन चोरकें आम लेल शाही बगैचा नै आबऽ पड़तै ।एकरा ओहि ठाम मीठका आम भेटि जेतै ।"
दरबार बिरबलक जयकारासँ गुंजि उठल ।
अमित मिश्र
2 comments:


text:
रमन सिंह
रमन सिंह (जन्म: १५ अक्टूबर १९५२, कवर्धा) एक भारतीय राजनेता छी आ छत्तीसगढ कऽ वर्तमान मुख्यमन्त्री छी। रमन सिंह १९९० आ १९९३ मे मध्यप्रदेश विधानसभा कऽ सदस्य रहल । ओकर बाद सन् १९९९ मे ओ लोकसभा कऽ सदस्य चुनल गेल । १९९९ आ २००३ मे ओ भारत सरकार मे राज्य मन्त्री कऽ पद सेहो सम्हालक। २००४ मे भेल विधानसभा कऽ चुनावमे ओ सफलता पाऽ आ छत्तीसगढ़ राज्य कऽ मुख्यमन्त्री बनल।
२००८ कऽ विधानसभा चुनाव मे ओ फेरसँ सफलता पावैव आ राज्य कऽ पुनः मुख्यमन्त्री बनल। तेसर बेर ओ २०१३ मे छत्तीसगढ़ कऽ मुख्यमन्त्री चुनल गेल ।


text:
मधुर भाषा मैथिली
मिथिलांचल मे एक कहावत प्रचलित अछि "जे नञि बाजथि निज भाषा मैथिली, मोन होइए कान पकड़ि ऐंठि ली ।" उक्त कहावत मिथिलाक प्रिय भाषा आ जन-जन मिथिलावासीक हृदयक भाषा मैथिलीक प्रति लगाव व भावपूर्ण उन्मुकतता कें सद्यः निरूपित करैत अछि ।
वस्तुतः एहि कहावतक परिपेक्ष्य मे मैथिली भाषाक प्रति अनुराग, प्यार, स्नेह, ममत्व आओर अपनत्वक लगाव विलक्षण रूप सँ लक्षित होइत अछि । कोनो प्रकारक भाषा व्यक्तिक संस्कार कें संस्कारित करैत जीवन मे भव्यता तथा दिव्यता कें प्रखर बनवैत अछि । परन्तु वर्तमान सामाजिक परिवेश मे तथा आधुनिकताक तामझाम मे अधिकांशतः तथाकथित स्वघोषित मैथिल व्यक्ति द्वारा स्वयं कें श्रेष्ठ साबित करबाक हेतु एवं समाज मे सम्मान, यश एवं प्रतिष्ठा प्राप्त करबाक ललक माइट-पाइनक भाषा, मायक भाषा, पितामह-परपितामहक भाषा तथा पूर्वज पदत्त प्रियगर भाषा मृत्यु-सज्जा पर पड़ल अछि आ उचित इलाजक प्रतिक्षा मे अपन अंतिम साँस गिनि रहल अछि स्थिति चिंताजनक अछि ।
मिथिलांचलक मधुर भाषा मैथिली तावत धरि बिलखैत रहतीह जावत धरि गाम-घर तथा प्रवास मे रहनिहार मैथिल लोकनिक कंठक भाषा नञि बनत । कतेक दुःखक गप्प अछि जे मिथिला-मैथिली सँ जुड़ल समारोह अथवा उत्सवक अवसर पर मैथिली मे बजबाक हेतु बेर-बेर अनुनय विनय कयलाक उपरान्तहुँ मैथिली मे गप्प करबा सँ परहेज कयल जा रहल अछि हेतुए जे मैथिली मे गप्प कयला सँ स्टेट्स कम हेबाक भ्रामक एवं तथ्यहीन उदाहरण प्रस्तुत करबाक अनैतिक प्रयास कयल जाइत अछि । मैथिली भाषाक माध्यम सँ समाज मे वा अन्य स्थान पर स्वयं कें गौरवक अनुभव करी । बहुधा देखल जा रहल अछि जे गाम-घर तथा शहरी क्षेत्र मे मैथिली भाषाक प्रति विशेषरूप सँ नवयुवक व नवयुवती उदासीन-भाव रखैत अपन पूर्वज प्रदत्त भाषायी संस्कृति कें तिरस्कार कऽ रहला अछि । एहि प्रकारक उदासीन धारणा व भावना कहीं भाषाक महत्व कें वा स्वरूप कें नुकसान नञि कऽ दैक, विचारणीय तथा चिंताक बात अछि ।
ज्ञातव्य हो कि मैथिली भाषाक उत्थान मिथिलांचलक संस्कृतिक उत्थान थिक, मिथिलाक गौरवमयी इतिहासक उत्थान थिक तथा मिथिलांचलक मैथिल लोकनिक स्वाभिमानक उत्थान थिक । अत्यंत मधुर एवं प्रिय भाषा मैथिलीक संरक्षण तथा संबर्द्धनक आवश्यकता कें अनिवार्य रूप सँ नियोजित करबाक दायित्व मैथिल सेवी संगठनक अतिरिक्त प्रत्येक मैथिलक पावन कर्तव्य बनैत छन्हि जे भाषाक मर्यादा कें मर्यादित करबाक संकल्प सँ संकल्पित होइथ आ एहि प्राचीन भाषाक रक्षार्थ समाजक प्रत्येक वर्ग मे चेतनाक ज्योति प्रज्वलित करबाक हेतु कर्तव्य पथ के प्रशस्त करैथ ।
परमादरणीय श्री फूलचन्द्र झा 'प्रवीण' अपन कविताक माध्यमें मैथिली भाषाक वर्तमान स्थितिक वर्णन करैत लिखलनि अछि :
"जे भाषा एहि मुढ़ जगत के देलकै ज्ञानक पहिल किरन,
कानि रहल अछि बाट-घाट बौआ रहल अछि ओ रन-वन,
हहड़य ओकर हिय आंगन नित देखि पुत्र केर चालि-चलन,
आबहुं आलस त्याग करू प्राप्त करू सम्मान कें ।
कतेक दिवस अपमान सहब आब नञि सहबै अपमान कें...
जय मिथिला ! जय मैथिली !! जय मिथिला ! जय मैथिली !!
उक्त संदेश व्याकुल करैत अछि भाषाक प्रति अनासक्त, अनादर आ उपेक्षित भाव कें । की हमरालोकनिक प्रियगर भाषा शनैः - शनैः लुप्त भऽ जायत ? यक्ष प्रश्न सदैव चित्त आओर चेतना कें आंदोलित करैत अछि । विवशताक अन्हरगुप्पी मे समाधानक प्रयासक प्रति उदासीन भाव वस्तुतः भविष्यक नीक दिनक संकेत नञि प्राप्त करबाक भय सँ सशंकित छी एवं माँ मैथिली सँ प्रार्थना निवेदित करैत छी जे हमरालोकनिक बुद्धि, विवेक एवं व्यावहारिक चिंतन कें साकारात्मक परिवेश मे साक्षात्कार करबेबाक प्रेरणा प्रदान कय कर्तव्य मार्ग पर अग्रसर हेबाक शक्ति प्रदान करैथ ।


text:
मधुमिश्रित बसात बहैए
बनि मयूर मन नाचि उठैए
पशु-पंछी सब सेहो कहैए
घुसल किए छें खोली मे
प्रेम रंग मे रंगि जो बौआ
एहि बेरक तों होली मे
बनि मयूर मन नाचि उठैए
पशु-पंछी सब सेहो कहैए
घुसल किए छें खोली मे
प्रेम रंग मे रंगि जो बौआ
एहि बेरक तों होली मे
अंतर मे उफान उठैए
चंचल चित्त परेशान करैए
कटु वचन कें तेजि कहैए
मिसरी घोर तों बोली मे
मोन राख जे सबजन एक्कहि
अबैछ मजा ठिठोली मे
प्रेम रंग मे रंगि जो बौआ
एहि बेरक तों होली मे
धरती ओ आकाश कनैए
मूक मुदा निज व्यथा कहैए
मनु मनु केर रक्त पिबैए
विनाश लिखल बम-गोली मे
नाम अलग सब देवक संतति
बहुरंग मिलल रंगोली मे
प्रेम रंग मे रंगि जो बौआ
एहि बेरक तों होली मे
— रूपेश त्योंथ
(मैथिली दैनिक 'मिथिला समाद' केर होली विशेषांक 2009 मे प्रकाशित कविता. रूपेश त्योंथ केर कविता संग्रह 'एक मिसिया' (2013) मे सेहो ई प्रकाशित भेल अछि.)
Tags: साहित्य


text:
Wednesday, April 11, 2012
भीख :: जगदीश मण्डल
भीख
एकटा मच्छर मधुमाछी छत्ता लग पहुँचल। छत्तामे ढेरो मधुमाछी छलै। छत्ता लग बैस मच्छर मधुमाछीकेँ कहलकै- “हम संगीत विद्यामे निपुण छी। अहूँ सभ संगीत सीखू। हम सिखा देब। बदलामे थोड़े-थोड़े मधु देब जइसँ हमरो जिनगी चलत।”
मधुमाछी सभ अपनामे विचार करए लगल। मुदा बिना रानी माछीक विचारसँ कियो किछु नै कऽ सकैत छलै तँए रानीसँ पुछब जरूरी छलै। सभ मधुमाछी विचारि कऽ एकटा मधुमाछीकेँ रानीमाछी लग पठौलक। रानीमाछी सभ बात सुनि कहलकै- “जहिना संगीत-शास्त्रक ज्ञाता मच्छर, भीख मंगैले अपना ऐठाम आएल अछि तहिना जँ हमहूँ सभ मेहनति छोड़ि देब तँ ओकरे जकाँ दशा हएत। तँए मेहनतिक संस्कार छोड़ि सस्ता संस्कार अपनौनाइ मुरुखपना हएत। अगर अहूँ सभकेँ संगीतक सख होइए तँ मेहनतो करू आ बैसारीमे संगीतो सीखू।”
Subscribe to: Post Comments (Atom)


text:
> गोधन पूजन पर विशेष
दीयाबाती केर अगिला दिन अर्थात कार्तिक मास केर शुक्ल पक्ष प्रतिपदा कें गोवर्धन पूजा कयल जाइत अछि. एहि दिन बलि पूजा, अन्न कूट, मार्गपाली आदि उत्सव सेहो मनाओल जाइत अछि. एहि पावनि केर मिथिलाक लोकजीवन मे विशेष महत्व अछि. एहि पावनि कें ल' कथा ओ मान्यता सेहो जुडल अछि. श्रीकृष्ण ओ गोवर्धन केर कथा प्रसंग सं के' परिचित नहि अछि. एहि दिन मिथिला मे माल-जाल केर दुलार होइत अछि. गोधन केर पूजन कयल जाइत अछि. गाय आ बरदक थैर मे गोबर, पिठार ओ सिन्दूर सं गोवर्धन बना पूजा कयल जाइत अछि. मिथिलाक कृषि परम्परा मे पशु केर महत्व बहुत बेसी अछि. एहि दिन माल-जाल कें तेल ओ बकेन पीयाओल जाइत छैक. सिंघ मे तेल लगाओल जाइत छैक. गोधन कें पान-सुपारी सेहो देल जाइत छैक. माल-जाल कें नवका नाथ-गरदानी पहिराओल जाइत अछि. चरवाह आ जन-बोनिहार जे कृषि कार्य मे सहयोग करैत छथि, हुनका एहि दिन नओत द' खुआओल जाइत अछि. बहुतो लोक जन-बोनिहार कें सीधा सेहो देइत छथि. एहि दिन पहलवानी खेलयबाक सेहो परंपरा रहल अछि. एहि दिन मिथिलाक धीया नवनिया (लवनिया) चिपड़ी पथइ छथि. एही चिपड़ी सं नवान्न केर अन्न उसनय लेल चूल्हा पजाडल जाइत अछि.
— चन्दन कुमार झा
Tags: पावनि-तिहार


text:
Wednesday, April 11, 2012
तस्वीर :: जगदीश मण्डल
तस्वीर
एकटा चित्रकार तीनटा तस्वीर बनौलक। एकटा सोचमे, दोसर हाथ मलैत आ तेसर माथ धुनैत। एक गोटे तीनू तस्वीरकेँ देखि चित्रकारसँ पुछलक- “तीनू तीन रंगक बूझि पड़ैए।”
उत्तर दैत चित्रकार कहलक- “ई तीनू एक्के आदमीक तीन अवस्थाक छी।”
“कोन-कोन अवस्थाक छी।”“पहिल बिआहसँ पहिलुका छी। जखन युवक कल्पनामे उड़ैत अछि। सोचैत अछि जे कत्ते सुन्नर कनियाँ भेटत। दोसर बिआहक बादक छी। जखन पारिवारिक जिनगी शुरू होइ छै आ जिम्मेवारी बढ़ैत छै। जिम्मेवारी बढ़लाक बादे समस्यासँ टकराए पड़ै छै। तखन बूझि पड़ै छै जे कोन जंजालमे पड़ि गेलौं तँए हाथ मलैत अछि। तेसर तस्वीर ओ छी जखन स्त्रीक वियोग आकि विरोध होइ छै। तखन माथ घुनैत सोचए पड़ै छै जे हमर कपार फूटि गेल। अपने किरदानीसँ अपन, परिवारक आ खानदनक नाक कटा देलिऐक। जँ हमहूँ सही रास्तापर आबि चलैत रहितौं तँ एहेन दिन नै देखए पड़ैत।”
Subscribe to: Post Comments (Atom)


text:
मुजफ्फरपुर, मिथिला मिरर: वेतनमानक मांग समेत अनेक समस्याक निदानक लेल आंगनबाड़ी सेविका-सहायिकाक आंदोलन उग्र भय गेल अछि। मुजफ्फरपुर शहर सं प्रखंड मुख्यालय धरि एकर आक्रोश देखल गेल। बृहस्पति दिन आंगनबाड़ी कर्मचारी संघक महानगर इकाई सीडीपीओ सदर कार्यालय मे तालाबंदी केलक। आंदोलनक नेतृत्व महानगर अध्यक्ष कुमारी ममता एवं सचिव ज्योति कुमारी केलनि।
महानगर अध्यक्ष कहलनि जे, आंगनबाड़ी कर्मी के सरकारी कर्मी घोषित करैत वेतनमान भेटबाक चाही। सेविका-सहायिका के दोगुना मानदेय भत्ता भेटबाक चाही। आंगनबाड़ी कर्मी स छह गोट सेवा लेल जाए। सचिव कहलनि जे, निरीक्षण के बहाने आर्थिक व मानसिक प्रताड़ना बंद हेबाक चाही।
ओ कहलनि जे, बकाया मानदेय के भुगतान व हड़ताल अवधिक कटौतीक राशिक समायोजन हेबाक चाही। प्रदर्शनक दौरान सरकार एवं समाज कल्याण मंत्रीक खिलाफ जमिकय नारेबाजी कायल गेल।
सात सूत्री मांगक लेल प्रदेश भरिक जिला मे चरणबद्ध आंदोलन भय रहल अछि। 28 फरवरी कय सब जिला मुख्यालयक समक्ष प्रदर्शन कायल जायत। एकरा सफल बनेबाक लेल सब सेविका-सहायिका जुटि गेल छथि। ओतहि 27 मार्च कय मुख्यमंत्री कार्यालयक समक्ष अनिश्चितकालीन धरना प्रदर्शन कायल जायत।


text:
कामरान मिर्जा
कामरान मिर्जा, जकरा कहियो कामरानक रूपमे जानल जाइत छल, (१५०९-५ (या ६ अक्टूबर १५५७) बाबरक दोसर पुत्र छल, मुगल साम्राज्यक संस्थापक आ पहिले मुगल सम्राट कामरान मिर्जाक जन्म काबुलमे बाबरक पत्नी गुलामुख बेगमक भेल छल । ओ बाबर के ज्येष्ठ पुत्र हुमायूँ के सौतेला भाई छल, जे मुगल सिंहासनक पालन करैत छल आ वारिस छल, मुद्दा ओ बाबूके तेसर पुत्र, अस्कारीक भाई छल।
बाबर के शासनकाल के दौरान[सम्पादन करी]
जखन हुनकर पिता, बाबर, १५२५ मे उत्तरी भारत पर विजय प्राप्त केनए छल, कामरान अपन उत्तरी भागक सुरक्षित करवाक लेल कन्धारमे बना रहल छल। मुस्लिम इतिहासकार अबुल फजल के मुताबिक हुमायूँ के आखिरी शब्द "अहाँक भाइसभके विरोधमे किछ भी नै करैत छल, भले ही ओ एकर लायक भ सकैत छल।" ।
भारतमे[सम्पादन करी]
१५३८ मे, कामरान पहिल बेर भारतमे आएल छल, ओकर साथमे १२००० सैनिक सेहो आएल छल, जखन हुमायूँ बंगालमे लडि रहल छल। ओ हुमायूँ के विरुद्ध अपन भाई हिन्डल के विद्रोहसँ हटावे के लेल आएल छल। मुद्दा, सहायता के लेल हुमायूँ के फोन के बावजूद, कामरान हुनका कोनो सहायता नै देलक। हुमायूँ चौसाक लडाईमे पराजयसँ फिर्ता चलि आएल, कामरान हुमायूँ के आदेश के अनुसार अपन सैनिकसभक जगह दै सँ अस्वीकार करि देलक कियाकि ओ स्वयम् के लेल शक्ति लै मे अधिक रुचि रखैत छल। अपन महत्वाकांक्षा के आगा बढावेक कोनो सम्भावना नै देखके, कामरान फेर सँ लाहौर चलि आएल।
हुमायूँं के साथ प्रतिद्वन्द्विता[सम्पादन करी]
शेर शाह १५४० मे कन्नोजक लडाई मे हुमायूँंक पराजय केलक आ उत्तरी भारतक नव शासक बनि गेल। ओ हुमायूँंक भारत छोडै के आदेश देलक, हुमायूँं काबुल गेल, मुद्दा कामरान शहर के अपन भाई के सौंपे के लेल तैयार नै छल। एही मौका पर कामरान हुमायूँं के पाछा-पाछा भ गेल आ शेर शाहक समर्थन करि के पेशकश केलक, मुद्दा उत्तरार्द्ध ओकरासँ बदलामे पञ्जाबके द देलक्। हुनकर पेशकश के अस्वीकार करि देल गेल छल । एही बिन्दु पर हुमायूँं के अपन सलाहकारसभ सँ हुनकर भाई के मृत्युके सजाय दै के आग्रह कएल गेल छल, मुद्दा ओ सेहो अस्वीकार करि देलक।
अपन सिंहासन के फेर सँ लै के अनेकौं विनाशकारी प्रयाससभक बाद, हुमायूँं १५४३ मे सिन्धु के पार करि चलि गेल। हुनका स्वागत करै के अलावा, कामरान अपन छोट भाई अकर्बी के ओकरा पकडै के लेल भेजलक् आ ओकरा काबुल ल आएल। हुमायूँं अपन भाई के चंगुल सँ बचै मे सफल रहल आ पर्शिया शाह ताहमासप आई के शासकमे शरण लै के मांग केलक।
जखन हुमायूँं फारस मे छल, कामरान शाह के कन्धार शहर के पेशकश केलक, मुद्दा ओ अपन भाई के ओकरा पर हाथ रखलक्। शाह ताहमासप हुमायूँं के ई भ्रातृक दल के पक्ष मे पसन्द केलक, आ हुनका सेना के साथ प्रदान केलक, जेकर साथ ओ कामरान के हरौलक्।
काबुलमे संघर्ष[सम्पादन करी]
हुमायूँ १५४५ नवम्बर मे काबुल मे एक रक्तहीन अधिग्रहण मे प्रवेश करवाक मे सक्षम छल, कियाकि कामरानक शासन दमनकारी रहल अछि, आ शहरक जनसंख्या ओकरासँ छुटकारा पावे के लेल उत्सुक छल। अपन लापरवाह उडान के बाद, कामरान दुई बेर काबुलके फेर सँ कब्जा करि लेलक मुद्दा ओ शहरक निवासिसभ के प्रति घृणास्पद व्यक्ति बनल, कियाकि हुनकर शासनकालमे बडका संख्या मे हुनकर विरुद्ध अत्याचार शामिल छल। काबुल सँ अपन तेसर आ आख़िरी निषेध के बाद, कामरान हुमायूँ के दुश्मन, १५५२ मे अफगानिस्तान के राजा इस्लाम शाह के अदालत मे गेल, जतय हुनकर भाई के विरुद्ध गठबन्धन के लेल हुनकर आशासभमे हुनका प्रभावी रूपसँ विद्रोह कएल गेल। इस्लाम शाह हुनका गिरफ्तार करि लेलक आ अपन विश्वसनीय सलाहकार हेमू के काबुलमे कामरान के हुमायूँ सौंपे के लेल नियुक्त केलक।
वास्तुकला[सम्पादन करी]
कामरान द्वारा निर्मित एकमात्र महत्वपूर्ण वास्तुशिल्प संरचना आई पाकिस्तान के लाहौर मे अछि। एकर कामरानक बारदरी कहल जाइत अछि। बार के मतलब बारह आ दार मतलब द्वार अछि। कामरान के बारदारी, नदी के किनारा पर बारह-दरवाजा इमारत छल। नदी समय के साथ अपन बाट बदलि देलक, जेकर परिणामस्वरूप बारदार नदी पर नै खडा छल, मुद्दा एक द्वीप के रूपमे जलमे, जबकि उद्यान बिगडि गएल अछि।
निर्वासन आ मृत्यु[सम्पादन करी]
यद्यपि हुमायूँ अपन विद्रोही भाईके मृत्यु के लेल दबाव के विरोध केनए छल, मुद्दा ओ ई बात के स्वीकार करि देलक कि ओकर बारे मे किछ कएल जाना चाहि ताकि ओ अनिच्छा सँ ओकरा अन्धा करि देलक। हुमायूँ तँ ओकरा मक्का के लेल हज करवाक लेल भेज देलक, जतय हुनका १५५७ मे मृत्यु भ गेल।


text:
प्रवीण झाक किछु कविता ::
1). जँ अहाँ देखि सकितहुँ
हे! जँ अहाँ देखि सकितहुँ
हमर आँखि मे,
बाढ़ि मे दहाइत नेन्नाक पीड़ा;
तँ नहि टोकितो ओहि राति ,
जहिया अहाँक आँखि मे,
प्रेमक बाढ़ि देखि
फेर नेने रही करोट।
मुदा अहीँ कहू
कोन करोटे सूती
जे नहि भीजए आँखिक सूत,
अपरोजक शासकक जीह सँ
टघरैत लालचक पानि सँ।
प्रिय! हम जनैत छी जे
प्रश्न पुछिनाइ
द्रोहक पर्यायवाची अछि एखन, मुदा! पुछैत छी एकटा प्रश्न,
कोना रखैत छी अहाँ धैर्य?
एखुनक विकट समय मे!
जखन कि
हम भ' जाइत छी व्याकुल,अधीर।
कोना सम्हारि लैत छी
स्वयं के?
रहैत छी सदिखन हँसैत!
अहाँक हँसी, अहाँक धैर्य
हसोथि बनब' चाहैत छी
एकटा ताबीज़!
आ पहिरा देब' चाहैत छी
प्रत्येक माय केँ
जकर बेटा
सत्ता-प्रपंचक शोणित सँ
रांगल तिरंगा मे
नुरिआयल आबि रहल अछि घ'र,
जितियाक बादो।
मोन अछि प्रिय! ओहि राति!!
इजोरिया सूप मे तरेगन फटकैत
जखन सटने रही चान
अहाँक माथ पर!
से एखन धरि सटल अछि
स्मृतिक भीत पर।
कतेक शीतल अछि ई चान
अनमन अहाँक हँसी सन,
मेटा दैत अछि सभटा कष्ट-क्लेश।
हँसैत चान दिस तकैत कहने रही अहांँ,
हम, चान दिस तकैत सोचैत रही
की सत्ते! एतेक शीतल होइत अछि चान!
की मेटा सकत संतापक धाह!
कोना उगि सकत ओहि मायक आंचर मे
जकर कोखि, अछैते औरदे , उजड़ैत रहल अछि, इलाजक बेतरे,
'चमकी' बोखारक धाह सँ।
सुशासनक विद्रुप हँसी, आ
कालक ठहक्काक जुगलबंदी सुनैत,
सत्ताक आश्वासनक सारा पर
ठाढ़ भेल हम,
चानक माथ पर सोहरैत
चिंताक डरीर सोझरा रहल छी,
जे भेल अछि इजोरिया मे
किछु आओर गँहीर।
2). चौमासा
टूटि गेल हमरा अहाँक मध्य
कमला बलानक पूल
जे एकमात्र साधन छल संवादक
आब नहि भ' पायत भेंटघांट, विचारक
बन्न भ' जायत वेदना-संवेदनाक अबरजात
कोना देब आब हाक आकि हकार
सोखरक सोगाइत कोना सांठब आब.......
आयल अछि, छहोछित छहरक दूनूकात,
व्यथाक बाढ़ि
पसरल अछि संबंधक घोंकल पानि,
मोनक खेत खरिहान धरि
कोना फुलायत ठोरक चौमास मे सेहन्ताक चौमासा(?)
3). माय हमर
कतेको कारी सियाह राति बीतल,
मुदा ओ अप्पन हाथ मे
उमेदक सुइया आ सेहन्ताक ताग ओरियेने,
सीबैत रहल
हमर भूतकालक फाटल लत्ता पर
वर्तमानक चेफड़ी
आ ताहि पर
भविष्यक सूत सँ
काढ़ि रहल अछि
रंगबिरही लिलसाक फूल,
बेगरताक फूटल चूल्हिक पाछू
स'खक भाँगल लाबनि पर
जरैत अछि ओकर आसक टिमटिमाइत डिबिया,
आ जरैत अछि ओ, आ ओकर मनोरथ
जे भोरे काजरि बनि
पसरि जायत गत्र-गत्र मे,
धानक ढे़री सँ खखरी जकाँ
फटकि दैत अछि
हमर सभटा कष्ट - क्लेश
कियैक तँ
ओकरा बुझल छैक
जे भविष्यक अगता खरिहान मे
जखन ओसाओल जेतैक
तँ हमही झरब सूप सँ
बासमतीक मोती सन दाना बनि।
4). स्मृति शेष
गैर मजरुआ उस्सर जमीन मे
अनेरुआ जजात सन उपजल हमर मोन
बान्हि लेब' चाहैत अछि स्मृतिक सीस
जकरा छोपबा लेल बिर्त भेल रहैछ
अगरजित्त गिरहत सन समय
निसभेर राति मे अन्हारक करेज पर
करैत सन ससरैत हमर मोन
नापि लेब' चाहैत अछि मनोरथक परिधि
जकर केंद्र पर ठाढ़ अछि
सेहन्ताक मोख धेने अहाँक धूआ
जुआन होइत बसातक गंध सँ मातल
तूरक फाहा सन उधियाइत हमर मोन
बकुटि लेब' चाहैत अछि सभटा राग द्वेष
जकर ठेहि सँ असोथकित भेल स्पर्श
पसरि जाइत अछि गत्र-गत्र मे
पुरना घरारीक गुमसैत घरक
असघनी पर टाँगल चेथड़ी सन हमर मोन
हँसोथि लेब' चाहैत अछि सभटा स्वेद गंध
जे हमर अहाँक मध्य रंग रभसक साक्षी छल
मुदा स्मृतिक बाट पर छिड़ियायल
टिकुली, काजर, पायल, स्पर्श, गंध आ अहाँक धूआ
पसिझैत इजोत सन आलोपित भ' जाइछ
आ हम
सुन्न अकास मे तकैत रहैत छी
स्मृतिक बाट पर अहाँक बाट
5). गड़ैत अछि स्मृति
सुखायल पात सन पिपनी,
जखन बन्न करैछ
पथरायल आंखिक द्वार,
तँ ओहि पार देखार होइछ,
सगरो पसरल इजोरिया मे
दग्धल मोनक चूल्हि मे पजरल अन्हरिया।
सांसक खुहरी आ मोनक गदौस सँ,
सुनगा रहल छी जिनगीक चिनगी,
बर्फ सन ठरल असोथकित देहक बासन मे,
रान्हि रहल छी सेहन्ताक अरगासन।
चनोसल राति मे,
मनोरथक ताग सँ बान्हल तरेगन,
क' रहल अछि ओगरबाहि
हमर सभटा बेथा के ,
जे जाकल अछि हृदयक बन्न गुम्हसायल कोठरी मे।
फूटल काच सन काँच स्वप्न,
छिड़िआयल अछि यथार्थक बाट पर,
खेरही सन चनकल हृदय मे आब
कोनो वेदना कहाँ थमकि पबैत अछि,
ससरि जाइत अछि बाउल जकाँ
नूरिआयल स्मृतिक गफ्फा सँ।
सुखायल पात सन पिपनी,
जखन बन्न करैछ
नोरायल आंखिक द्वार
तँ गड़ैत अछि सभटा स्मृति
राहरिक खुट्टी सन।
6). अखबार
भोरक भुरूकबा मे तिलकोर सँ पैंच ल'
सूरुज जेखन सेनुरिया अजान देलक
लाल टुह टुह पानि सँ कुरुर करैत भोर
जखन आंजुर मे सेहन्ता बन्हलक
पछबा बसातक कपार पर शोणितायल भस्म
जखन औरदाक हिस्सा बोनि लेलक
पुरना घरारीक बेतरेक पाड़ल चाड़ पर
कुचरैत कौआ जखन बसिया रोटी खोंटलक
तखन घटना - दुर्घटनाक ओजन जोखैत
समयक घंटी टुनटुनबैत गाम पर अखबार आयल
भोरक पनपियाइ मे परसल गेल - हत्या, लूट, बलात्कार
आ थारी मे पसरल अछि हमर दग्ध मोन
आ हेरि रहल छी आंकर
जे किंसाइत दांत त'र नहि पड़ि जाय
आ मोन हमर कचकच नहि भ' जाय।
●●●
प्रवीण झा मैथिली काव्य-संसारक युवा पीढ़ी सँ सम्बद्ध कवि छथि तथा बेस कम अवधि मे अपन काव्य-प्रतिभा आ सक्रियता सँ अपन एकटा परिचिति स्थापित कयलनि अछि। वैश्विक दर्शन आ साहित्य मे नीक पकड़ रखनिहार प्रवीण झा संगीत मे सेहो विशिष्ट जनतब रखैत छथि आ तबला बजयबा मे निपुण छथि। तमोरिया निवासी प्रवीण सम्प्रति पाठशाला, दरभंगा (कोचिंग संस्थान) मे भौतिकी विज्ञानक शिक्षक छथि। अपन कविताक कथ्यक संग-संग कहबाक विभिष्ट शिल्प-शैली आ बिम्ब प्रयोगक लेल प्रवीण झा फराक सँ चिन्हल जा सकैत छथि। 'ई-मिथिला' पर प्रकाशनक एहि प्राथमिक अवसर पर एहि सम्भावनाशील कवि प्रवीण झा केँ बहुत-बहुत बधाइ आ शुभकामना संगहि ई उमेद-भरोस जे अपन काव्य-प्रतिभा सँ मैथिली काव्य-संसार मे ओ अपन एकटा विशिष्ट अध्याय जोड़बा मे सक्षम होयताह। हिनका सँ jhapraveenphysics@gmail.com पर सम्पर्क कएल जा सकैत अछि।


text:
कबिरा साखी, साखी छल, साखी जीवन सत्य ।
परिवर्तित जे नब्ज समय कें, यएह काव्य के लक्ष्य। 1।
साखी में जौं आगि नहि हो, शब्दक ई षड्यंत्र।
साखी सभटा रूढ़ी कें तोड़य, भूषण मुक्ति मंत्र। 2।
आजुक साखी साखी अछि, बेइमानक पर्दाफास।
इमानक रक्षा हित समर्पित, भूषण सत्यक हास। 3।
सत्य सत्य आ सत्य एकटा, सत्यक हालत पस्त।
मुस्कानक संग झूठ जिबइए, झूठक हालत मस्त। 4 ।
वैश्वीकरणक चकाचौंध मे, साहित्यक हालत पस्त।
सज्जन सभ अन्हरायल छथि, दुर्जन सभ छथि मस्त। 5।
पद-पैसा-सौन्दर्यक फंदा . धरबय नर्कक बाट।
भोगवाद आ स्वार्थक चक्कर, कुसंस्कार केर हाट। 6।
रंगदारक चलती सभ सं बेसी, परसय कारी रंग।
डेग-डेग पर पटकय लाठी, सज्जन सभ छथि तंग। 7।
राजनीति केर रंगमंच पर, दलबदली अछि सस्त।
पद-पैसा आ पदवी खातिर, सिद्धान्तक हालत खस्त। 8।
चमचम चमकय उज्जर कुरता, चमचा कें चम्मच पास।
चौक-चौबटिया बारूद बमकय, शांति केर नहि आस। 9।
साहित्यकारक कलम छिनायल, बलगर केर गोटी लाल।
फुसियाहा साहित्य पर काबिज, सुच्चा केर कटलैक भाल । 10।
Tags: साहित्य


text:
महानगरमे दू कोठरीक मकान। एकटा कम्पनीमे छोट पदपर कार्यरत। अल्प वेतन।
पति-पत्नीक साझी विचार जे एकटा पेइंग गेस्ट राखि ली तँ आमदनी किछु बढ़त। एकटा महानगरीय बहुरुपियाक, जे अपनाकेँ मल्टीनेशनल कम्पनीक इंजीनियर कहए, पेइंग गेस्ट बनि रहए लागल। आस्ते-आस्ते पति-पत्नी अपन भावी जमाएक रूपमे ओहि बहुरुपियाकेँ देखए लगलाह।
हुनक बेटी ओकर कोठरीमे आबए-जाए लगलीह।
ईकदिन ओ बहुरुपिया कतौ बिला गेल। संगमे ओकर बेटीक सभ गहना-गुड़िया लऽ गेल आ छोड़ि देलक अपन मोचरल बासि ओछाओन।
क्रोध, चिन्ता आ दुःखसँ झमारल पति-पत्नी किछु दिन धरि व्याकुल रहली, फेर अपनाकेँ संयमित करैत अपन नव बसल कॉलोनीमे घोषणा केलन्हि- “हम अपन बेटीक बियाह कोनो इन्जीनियरसँ करब।”


text:
नेलि साचस
नेलि साचस (१० दिसम्बर १८९१ – १२ मई १९७०) एक यहूदी जर्मन जन्म, स्वीडीश कवि आ नाटककार छल । द्वितीय विश्व युद्धक यूरोपमे नाजिसभक उदयसँ उत्पन्न होएवाला हुनकर अनुभव हुनका हुनकर मित्र यहूदीसभक दुःख आ उत्साहक लेल एक तीक्ष्ण प्रवक्ताक रूपमे परिवर्तित करि देलक । हुनकर सभसँ प्रसिद्ध नाटक एली छी: एईन् मिस्टेरिन्सपिएल वोम लेडन इजरायल्सक बारेमे एक रहस्यमयी नाटक (१९५०); अन्य कार्यसभ कवितासभ "जेइकेन ईम स्याण्ड" (१९६२), "वरजाउबेरिङ" (1970), आ इन डेन वोनुहगेन डेस टोडेस (१९४७) कविताक सङ्ग्रह, फ्लक अण्ड वरम्यान्डलुङ (१९५९), फाहर्ट इन्स स्टाउब्लोज (१९६१), आ स्युक नाच लेबेन्डेन (१९७१) शामिल अछि । ओ १९६६ मे साहित्यक नोबेल पुरस्कारसँ सम्मानित कएल गेल ।


text:
वित्त मंत्री निर्मला सीतारमण TDC और TCS कें ल’ बड़का ऐलान केलनि अछि। ओ कहलनि जे 31 मार्च, 2020 तक नॉन-सैलरीड पेमेंट कें छोड़ि बाकी सब तरहक पेमेंट पर TDS/TCS रेट मे 25 फीसद केर कटौती केर फैसला कएल गेल अछि। सरकारक एहि प्रयास सं लोकक हाथ मे खर्च करबा लेल अधिक टाका बचत। वित्त मंत्री एकर संग आयकर रिटर्न भरबाक समय-सीमा कें सेहो बढ़एबाक घोषणा केलनि अछि। ओ कहलनि जे सरकार सूक्ष्म, लघु एवं मध्यम उद्योग (MSME) कें बिना कोनो गारंटी कें तीन लाख करोड़ रुपयाक लोन देल जाएत।
सीतारमण कहलनि जे ई कॉलेट्रल फ्री लोन गारंटी योजना छै। एमएसएमई कें लेल 6 बिन्दु केर घोषणा कएल गेल अछि। एकरा अलावा किछु कंपनी कें EPF मे देल गेल राहत कें अगिला तीन मास आओर जारी रखबाक घोषणा कएल गेल अछि। एकर अलावा निजी कंपनी कें अगिला तीन महीना तक पीएफ फंड मे 12 फीसद केर बजाय 10 फीसद केर अंशदान करबाक सहूलियत देल गेल अछि।
वित्त मंत्री आओर की सब कहलनि?
– MSME सेक्टर कें लेल बिना गारंटी कें 3 लाख करोड़ रुपयाक लोन केर सुविधा।
– कॉलेटरल फ्री लोन सं 45 लाख MSME केर होयत फायदा।
– MSME कें 4 साल लेल देल जायत लोन।
– 25 करोड़ तक लोन सं 100 करोड़ टर्नओवर वला कें होयत फायदा।
– पहिल 12 महीना नहि चुकबय पड़त मूलधन।
– MSMEs कें लेल 50 हजार करोड़ केर फंड ऑफ़ फंड्स बनत।
– MSMEs केर परिभाषा बदलत, MSME कें ई-मार्केट सं जोड़ल जायत।
– Discom मे 90 हजार करोड़ केर नकदी देल जायत।
– 200 करोड़ सं कम बला मे ग्लोबल टेंडर नै होयत।
– ईपीएफ मे 2500 करोड़ रुपया केर निवेश होयत।
– EPF लेल जून, जुलाई और अगस्त मे सेहो सरकार द्वारा राहत।
– ईपीएफ मे सरकारी मदद सं 72 लाख कर्मचारी कें फायदा।
– एनबीएफसी, हाउसिंग फाइनेंस कंपनी आ MFIs केर लेल 30,000 रुपयाक नकदी सुविधा।
– TDS रेट मे 25 फीसद केर कटौती।
ज्ञात हो जे वर्ष 2019-2020 कें लेल आयकर रिटर्न केर देय तिथि आब 31 जुलाई आ 31 अक्टूबर सं बढ़ा क’ 30 नवंबर 2020 तक क’ देल गेल अछि।


text:
समस्तीपुर, मिथिला मिरर: जिलाक केवटामे विधानसभा अध्यक्ष विजय कुमार चौधरीक मांके श्राद्ध कर्ममे शामिल होबए आबि रहल मुख्यमंत्री नीतीश कुमारक सुरक्षाकें लए जिलाक आला प्रशासनिक आ पुलिस पदाधिकारीक दौर जारी अछि। मुख्यमंत्री 26 अप्रैल कए एतय आबय वला छथि, जाहि लेल सुरक्षा व्यवस्थाक खास इंतजाम कएल जा रहल अछि।
रविदिन सुरक्षा व्यवस्थाक लय प्रभारी जिलाधिकारी संजय उपाध्याय आ एसपी नवल किशोर सिंहक नेतृत्वमे पुलिस व प्रशासनिक अधिकारी आरबी कॉलेज मैदान सहित केवटामे कार्यक्रम स्थलक निरीक्षण केलनि। अहि दौरान अधिकारी आरबी कालेज मैदानमे बनि रहल हेलीपैडक निरीक्षण केलनि।
मौका पर समस्तीपुर सदर एसडीओ कुमार देवेंद्र प्रोज्जवल, सार्जेंट मेजर मिथिलेश कुमार सिंह, एएसपी संतोष कुमार, सीओ अजय कुमार, थानाध्यक्ष नरेश पासवान आदि मौजूद छलाह।


text:
सुधा मिश्र ।
कोरोना भायरस विश्वमे तबाही मचारहल छै। सभके सुख ,निन आ चैन छिन लेने छै। अहिस बचबाक लेल सरकार लकडाउन लगादेने छै। अखन तकि के परिस्थितिमे इयाह अकर दबाई छै।विज्ञान द्वारा अखन तकि कुनो खास समाधान नई भेटल छै। ताय लेल स्वास्थ्य विज्ञके अनुसार बेर बेर साबुनपानी सँ हाथ धोई। कलेमचे घर पर रही। सकभर बाहर नई निकली।निकलही परे त मास्क पहिर निकली आ सोसल डिस्टान्स बनाक राखी।
लकडाउन भेलाक कारण सभके अपन परिवार सँग समय बितबाक अवसर भेटल छै।सभगोटेअपन अपन परिवार सँग छथि। आदमी समाजिक प्राणी होबाक नाता सँ समाज सँ दुर रहला पर निसंदेह दुखित छै। बाहर निकल लाय मोन उकुसमुकुस होइत छै।सखी बहिनपा दोस्त महिम सँ भेटलाय व्याकुल छै। तहिना आदमी चेतनशील प्राणी सेहो छै। अहि नाता सँ घरमे रहनाई कर्तव्य होब जाइ छै। अपना सर समाज सँ दुर रहब बहुत पीडादाई होइत छै।मुदा संसारके बँचब आ अपने बाँचब अागु इ पीडा तुक्ष छै।
रातिके बाद दिन हेबे करैछै।तहिना कोरोना भगबे करतै ।जीवनमे फेरो सँ सुख शान्ति एबे करतै। आँगनमे पुजा हेबे करतै ।दोस्त पाहुन एबे करथिन। गीतनाद हेबे करतै।एक दोसर सँ मिलबे करतै।मुदा इ कठिन घरीमे सभके विचलित मोनके सम्हारिक चलब बहुत कठिन कार्य छै। घरमे साउस, ससुर,पतिदेव सँग बच्चा के रेखदेख करब चानचुन काज नहि छै। बच्चाके घरमे एकठाम रखनाई बहुत पैघ काज छै। बच्चा जाति खने बाहर जायलेल कानल तँ खने फन्ना चिज खायब लाय जिद्द करब ओकर बालहट छै। ओकरबे करतै। ओकरा लकडाउनमे सम्झाक राखब एकटा नारीए कयसकैत छै।
कहैत छै बुढ बच्चामे किछु फरक नहि होइत छै। बुढारीमे बुढ बच्चा समान भजाति छै। लकडाउनके चल्तै हरियर सागसब्जी आ फलफुल भेटब सेहो दिक्कत। किनको ब्लड प्रेसर तँ किनको सुगर।केउ युरिक एसिड सँ परेशान तँ किनको हर्टके प्रोबलेम।एहनो प्रतिकुल परिस्थितिमे सबके खानपानके ध्यान रखैछै। बच्चा अा पतिदेवके तरुवा भोजन तँबिमारके पथ परहेजक अोरियान करैत छै। सभके सम्झा बुझाक मोन भरैत छै। घरीघरी चाय । किनको बिना चिन्नीके तँ किनको चिन्नी देल।बच्चा सभके घरी चकलेट तँ घरी बिस्कुट – नुडल्स। खने माय चटपटी खायब तँ खने गुपचुप।एके टाँग पर नचैत रहैछथि नारी। अपन देहक आराम कहाँ? रातिमे अोछ्यान पर जाइते बेहोस भय अचेत भजाति छै।
सचमे अतेक चिजके सम्हारिक चलब नारीए के बसके बात छै।अहिलेल साहस आ धैर्यता चाहिँ। शान्त आ परोपकारी करेज चाहिँ।सेवाभाव सँ ओतपोत मोन चाहिँ। निर्मल ,निष्पक्ष ,कंचन आ गंगा सन पवित्र आचरण चाहिँ। पहाड सन अटल परिवार प्रति निष्ठा चाहिँ।सागर सन गहिर दु:ख छुपबाला ठोर पर मुस्की चाहिँ।शब्दमे वर्णन करब मुस्किल। नमन अछि नारीके।ताय चाणक्य कहल जे पुरुष सँ छअ गुना बेसी धैर्यशाली नारी होइत अछि।
सुधा मिश्र ।


text:
दिल्ली संॅ दरभंगा होयत अपन गाम मंगरौना जायत रही। रस्ते मे एकटा नियार केलहुँ जे एहि बेर महादेव मंठ जेबेटा करब। एतबाक सोचैते-सोचैते कखन गाम पहुॅंच गेलहुँ सेहो नहिं बूझना गेल। चारि बजे भोरे अंधराठाढ़ी यानी वाचसपतिनगर रेलवे स्टेशन उतरलहुँ रिक्शावला सभ के हाक देलियै। भोला छह हौ भोला। ताबैत दोसर रिक्शावला बाजल जे आई भोला नहि एलै कियो बाजल जे जोगींदर आयल हेतै तकियौ ओकरा। भोला आ जोगींदर दूनू गोटे गामक रिक्शावला रहैए कोनो बेर गाम जाइ तऽ ओकरे रिक्शा पर बैसि क स्टेशन सॅं गाम जाइत छलहुँ। एतबाक मे जोगींदर ओंघायत हरबराएल आएल अनहार सेहो रहै। वो बाजल कतए जेबै अहॉं। हम मंगरौना जाएब कक्का हमरा नहि चिन्हलहुँ की। हॅं यौ बच्चा आवाज़ सॅं आब चिन्हलहुँ आउ-आउ बैसू रिक्शा पर। दूनू गोटे गप सप करैत बिदा भेलहुँ ताबैत जोगींदर सॅं हम पूछलियै कक्का ई कहू जे एहि बेर बाबाक दर्शन केलहूॅ किनहि। हॅं यौ बच्चा एहि बेर सजमैन खूम फरल छलै से हमहुँ चारि बेर बाबा के जल चढ़ा एलहॅू आओर हुनका लेल सजमैन सेहो नेने गेल रहियैन। एतबाक मे भगवति स्थान आबि गेल हम रिक्शा पर सॅं उतरि के भगवति केॅं प्रणाम करैत तकरा बाद अपना आंगन गेलहूॅ।
हमरा गामक प्रारंभ मे भगवति स्थान अछि। गाम पर गेलहुँ सभ सॅं दिन भरि भेंट घांट होयत रहल। भिंसर भेलै संयोग सॅं ओहि दिन रवि दिन सेहो रहै। बाबा सॅं भेंट करबाक मोन आओर बेसी आतुर भऽ गेल नियार केलहुँ जे आई महादेव मंठ जाके बाबाक दर्शन कए आबि। हमरा गाम सॅ किछूएक दूर देवहार गाम मे मुक्तेश्वर नाथ महादेवक प्राचीन मंदिर अछि जकरा लोक बोलचाल मे महादेव मंठ कहैत छैक। ओना तऽ सभ दिन बाबाक पूजा होइत छलैक मूदा रवि दिन के भक्त लोकनीक बड् भीड़ होइत छलैक किएक तऽ ओहि दिन मेला सेहो लगैत छलै त दसो-दीस सॅ लोग अबैत छल।दरभंगा पढैत रही तऽ हमहुँ महिना मे एक आध बेर महादेव के जल चढा पूजा कए अबैत छलहॅू। गामे पर भिंसरे नहा के बिदा भेलहुँ माए हमर फूल बेल पात ओरियान कके देलिह। गाम पर सॅ मुक्तेश्वर स्थान बिदा भेलहॅू पैरे-पैरे जायत रही तऽ जहॉं गनौली गाछी टपलहॅू कि रस्ते मे एकटा पिपरक गाछ छलै। ओतए सॅं महादेव मंदिर लगे मे रहै। ओहि पिपर गाछ लक एकटा जटाधारी साधू भेटलाह हम कहलियैन बाबा यौ प्रणाम।
एतबाक मे बाबा बजलाह जे कहबाक छह से जल्दी कहअ हमरा आई बड् जार भऽ रहल अछि। बाबाक ई गप सूनी कें हमरा कनेक हॅंसी लागि गेल। हम बजलहॅू आईं यौ बाबा अपने सन औधरदानी के कहॅू जार भेलैए। अपने तऽ एनाहियों सौंसे देह भभूत लेप के मगन रहैत छी। बाबा बजलाह हौ बच्चा आब लोक सभ ततेक जल चढ़बैत अछि जे हमरा कॅपकॅपि धअ लैति अछि। तूहिं कहए तऽ एहि उचित जे भक्त सभ हमर देह भिजा के निछोहे परा जाइत अछि। आब तऽ लोक सभ पूजा करै लेल नहि ओ त मूरही-कचरी खाई लेल अबैत अछि। हम बजलहुँ बाबा अपने किएक खिसियाएल छी आई तऽ हम अहॅाक लेल दूध सेहो नेने आइल छी चलू-चलू मंदिर चलू भक्त लोकनि ओहि ठाम अहॉं के तकैत हेताह। बाबा खिसियाअत बजलाह कियो ने तकैत होयत हमरा तू देख लिहक सभ मूरही कचरी खाए मे मगन होयत। तूॅं दरभंगा पढ़ैत छलह तऽ दूध सजमैन लए के अबैत छेलह मुदा जहिया सॅं पत्रकार भए दिल्ली चलि गेलह हमर कोनो खोजो पूछारी नहि केलह।
देखैत छहक मंगरौना चैतीक मेला मे तोहर गामवला सभ लाखक लाख टका खर्च करैत अछि मूदा हमरा लेल भागेश्वर पंडा दिया छूछे विभूत टा पठा दैति अछि। मंगरौनाक चैती मेला बड्ड नामी छलैक ओतए कलकता सॅं मूर्ती बनौनिहार आबि के भगवतिक मूर्ती बनबैत छलैक एहि द्वारे दसो दिस सॅं लोक मेला देखबाक लेल अबैत छलाह। भागेश्वर झा महादेव मंदिरक पंडा रहैत हुनके दिया बाबाक पूजा लेल सभ किछू पठा देल जायत छलैक।बाबा फेर खिसियाअत बजलाह जे आइ हम मंदिर नहि जाएब। हम कहलियैन जे बाबा अपने चलू ने मंदिर अहॉ जे कहबै आई से हेतै आबौ अहॉंक कॅंपकॅंपि दूर भेल किनहि \ नहि हौ बच्चा आई त हमरा बूझना जाए रहल अछि जा धरि मूरही-कचरी नहि खाएब ताबैत हमर ई जार-बोखार नहि छूटत। कहू त बाबा अपने एतबाक गप जे पहिने कहने रहितहॅू त हम एतबाक देरी] बच्चा कतेक दिन मोन भेल जे तोरा कहिअ जे हमरो लेल किछू गरमा-गरम नेने अबिह मुदा नहि कहलियअ ।हम मंदिर सॅं बाहर निकैल देखैत छलहुँ जे लोग सभ हमरा जल ढ़ारी के निछोहे मूरही-कचरी वला लक परा जाइत छल एमहर हम एसगर थर-थर कॅपैत रहैत छलहुँ कियो पूछनिहार नहि। आब लोग हमर पूजा सॅं बेसी अपन पेट पूजा मे धियान लगबैत छथि। चलअ आब तहुँ देखे लिहक जे हम सत्ते कहैत छियअ कि झूठ।
ओही पिपर गाछ लक सॅं हम आओर बाबा बिदा भेलहुँ रस्ता मे बाबा बजलाह जे हम किछू काल मंदिर मे रहब पूजा केलाक बाद हमरा बजा लिहअ। हम कहलियैन हे ठिक छै बाबा हम अपनेक लेल मूरही-कचरी किन लेब तकरा बाद अहॉ के बजाएब त चलि आएब। ओही ठाम सॅं बाबाक संग हम मंदिर पहुॅंचलहुँ। ओतए देखलिए जे लोग सभ बाबा के जल चढ़ा निछोहे परा जाइत छल। ओना त मिथिलांचल मे मूरही-कचरीक सुंगध सॅं केकर मोन ने लुपलुपा जाएत अछि। हमहुँ बाबाक पूजा पाठ केलाक बाद मेला घूमए गेलहॅू तऽ सभ सॅं पहिने पस्टनवला लक कचरी किनबाक लेल गेलहुँ। ओकर कचरी एहि परोपट्ा मे नामी छल। हमरा देखैते मातर ओ अहलाद बस बाजल आउ-आउ किशनऽ जी कहू कुशल समाचार। हम कहलियै जे बड्ड निक अपन सुनाबहअ। कचरीवला बाजल जे हमहूॅ ठिके छी दोकान अपना खर्चा जोकर चलि जाएत अछि। अच्छा आब हमरा दस रूपयाक मूरही-कचरी झिल्ली अल्लू चप दए दिहक। ओ हरबराइत बाजल हयिए लिए अखने गरमा-गरम कचरी अल्लू चप सबटा निकालबे केलिए अहिमे सॅं दए दैत छी। हम कहलियै जे दए दहक गरमा गरम एहि मे सॅं।
ओकरा हम पाइ दैत मंदिर दिस बिदा भेलहॅू ओतए पहुॅचतैह हम बाबा के हाक देलियैन मुदा कोनो जवाब नहि भेटल। हम एक बेर फेर हाक लगेलहॅू जे बाबा छी यौ कतए छी \ जल्दी चलि आउ कचरी सेराए रहल अछि। मुदा बाबाक कोनो प्रत्युतर नहि भेटल। हमरा बुझना गेल जे बाबा फेर खिसियाकेॅे कतहूॅ अलोपित भए गेलाह। दुःखित मोन सॅं हम गाम पर बिदा भेलहुँ। पैरे-पैरे जाएत रही तऽ जहॉ पिपर गाछ लक एलहुँ कि ओ जटाधारी साधू फेर भेटलाह। हमरा देखैते ओ बजलाह आबह-आबह तोरे बाट तकैत छलहुँ जल्दी लाबअ मूरही-कचरी दूनू गोटे मिलि कए गरमा गरमा खाए लैत छी। तकरा बाद पोटरी खौलैत हम बजलहॅू हयिए लियअ बाबा खाएल जाउ। मुदा ई कि ओ फेर ऑखिक सोझहा सॅं कतहॅू अदृश्य भए गेलाह। बाबा सॅं भेंट तऽ भेल ओहि पिपर गाछ लक मुदा बाबाक लेल किनल मूरही-कचरी रखले रही गेल।


text:
तुलसी
तुलसी - (असिमम स्याक्टम) एक दुई दलीय तथा शाकाहारी, औषधीय पौधा छी । ई झाड़ीकें रूपमे उगैत अछि आ १ सँ ३ फिट उंच होइत अछि । एकर पत्तिसभ बैंगनी रङ्गक हल्का रुइयासँ ढकल होइत अछि । पत्तिसभ १ सँ २ इन्च लम्बा सुगन्धित आ अण्डाकार या आयताकार होइत अछि । ई संसारक सभ भूभागमे उपलब्ध अछि । ई वनस्पति हिन्दूसभक लेल अत्यन्तै पुजनीय आ उपयोगी वनस्पति छी | ल्यामिएसी परिवारमे वर्गीकरण कएल गेल तुलसी विश्वक बहुतेक भागमे नियमित सेवन कएल जाइत अछि | भारतीय उपमहाद्विपमे एकर वहु उपयोग कएल जाइत अछि ताहिना पूर्वी एसियाक पकवानक लेल तुलसी अमिन्न मसाला छी |
चित्र दीर्घा[सम्पादन करी]
सन्दर्भ सामाग्रीसभ[सम्पादन करी]
बाह्य जडीसभ[सम्पादन करी]


text:
Friday, September 27, 2013
जनता लेल
150. जनता लेल
"बाप रे बाप, आब ऐ गाममे रहनाइ कठिन छै ।यौ मुखिया जी आब किछु करियौ ।डेगे डेगे दारूक दोकान नाकमे दम कऽ देलक अछि ।" गौआँक बाद सूनि मुखिया जीक माँथपर चिन्ता चेन्ह झलकि उठल ।"अहाँ सब ठीके कहै छी ।जनी-जातिकेँ बाहर निकलनाइ मोसकिल भऽ गेल अछि ।अहाँ सब निश्चिन्त रहू ।परसू एकर मंत्रीसँ बात करबै ।" मुखियाक बात सूनि सब घर चलि गेल ।
कते पैरवी लगेलाक बाद मंत्रीसँ भेंट करबाक अवसर भेटलनि ।मंत्री जीक आगूमे दारूक बोतल पसरल छल आ हुनक सेक्रेटरी कामुक अंदाजमे दारू परसि रहल छल ।मुखिया जी मंत्रीक अभिवादन करैत कहलनि "मंत्री जी गाममे दारूक दोकान बढ़ि गेल अछि ।एहिसँ जनताकेँ दिक्कत होइ छै तेँ सबटा दोकान बन्द करबा दियौ ।भरि प्रखण्डमे मात्र एकटा दोकान खोलबाक आदेश दऽ जनतापर रहम करियौ ।"एते कहैत-कहैत दुनू हाथ जोड़ि ठाढ़ भऽ गेलनि मुखिया जी ।गीलासक दारू पीलाक बाद एक बक्कुटा काजू मुँहमे ठुसलक मंत्री आ बाजल " ई क्या बोल रहा है वे !साला बुढ़ा होते हीं सठिया गया है ।ई क्या तब से जनता-जनता लगा रखा है ।आबे तेरे को पता नहीं है, ये सब जनता के लिए हीं खोलबाये हैं ।" मुखिया जीक समझमे किछु नै एलनि ।मंत्री बजनाइ चालू राखलक "अबे जितना ज्यादा दारू बिकेगा उतना ज्यादा टैक्स आयेगा ।जितना ज्यादा टैक्स होगा उतना ज्यादा खर्चा तेरे जनता के सुविधा के लिए कर सकते हैं ।समझा ना ?अब फुट यहाँ से ।अभी तो और दुकान खुलेगा जनता के लिए ।"
मंत्रीक समीकरण सूनि मुखिया जी अवाक् रहि गेलाह ।सोचि रहल छलाह जे जनता लेल जे हानिकारक छै कोना लाभदायक भऽ जेतै जनता लेल ....?
*अपनेक आशिर्वादसँ आइ 150म विहनि(लघु) कथा लिखलौं ।हमरा संग अहाँकेँ ई यात्रा केहन लागल से जरूर बताएब ।
अमित मिश्र
"बाप रे बाप, आब ऐ गाममे रहनाइ कठिन छै ।यौ मुखिया जी आब किछु करियौ ।डेगे डेगे दारूक दोकान नाकमे दम कऽ देलक अछि ।" गौआँक बाद सूनि मुखिया जीक माँथपर चिन्ता चेन्ह झलकि उठल ।"अहाँ सब ठीके कहै छी ।जनी-जातिकेँ बाहर निकलनाइ मोसकिल भऽ गेल अछि ।अहाँ सब निश्चिन्त रहू ।परसू एकर मंत्रीसँ बात करबै ।" मुखियाक बात सूनि सब घर चलि गेल ।
कते पैरवी लगेलाक बाद मंत्रीसँ भेंट करबाक अवसर भेटलनि ।मंत्री जीक आगूमे दारूक बोतल पसरल छल आ हुनक सेक्रेटरी कामुक अंदाजमे दारू परसि रहल छल ।मुखिया जी मंत्रीक अभिवादन करैत कहलनि "मंत्री जी गाममे दारूक दोकान बढ़ि गेल अछि ।एहिसँ जनताकेँ दिक्कत होइ छै तेँ सबटा दोकान बन्द करबा दियौ ।भरि प्रखण्डमे मात्र एकटा दोकान खोलबाक आदेश दऽ जनतापर रहम करियौ ।"एते कहैत-कहैत दुनू हाथ जोड़ि ठाढ़ भऽ गेलनि मुखिया जी ।गीलासक दारू पीलाक बाद एक बक्कुटा काजू मुँहमे ठुसलक मंत्री आ बाजल " ई क्या बोल रहा है वे !साला बुढ़ा होते हीं सठिया गया है ।ई क्या तब से जनता-जनता लगा रखा है ।आबे तेरे को पता नहीं है, ये सब जनता के लिए हीं खोलबाये हैं ।" मुखिया जीक समझमे किछु नै एलनि ।मंत्री बजनाइ चालू राखलक "अबे जितना ज्यादा दारू बिकेगा उतना ज्यादा टैक्स आयेगा ।जितना ज्यादा टैक्स होगा उतना ज्यादा खर्चा तेरे जनता के सुविधा के लिए कर सकते हैं ।समझा ना ?अब फुट यहाँ से ।अभी तो और दुकान खुलेगा जनता के लिए ।"
मंत्रीक समीकरण सूनि मुखिया जी अवाक् रहि गेलाह ।सोचि रहल छलाह जे जनता लेल जे हानिकारक छै कोना लाभदायक भऽ जेतै जनता लेल ....?
*अपनेक आशिर्वादसँ आइ 150म विहनि(लघु) कथा लिखलौं ।हमरा संग अहाँकेँ ई यात्रा केहन लागल से जरूर बताएब ।
अमित मिश्र
Subscribe to: Post Comments (Atom)


text:
मनीष/संतोष
दरभंगा । काशी विद्यापीठ क प्रध्यावपक प्रो रवि प्रकाश पांडेय कहला अछि जे पूंजीवाद साम्यजवाद आ उपनिवेशवाद आदि पर पूरा विश्व् में चर्चा आ शोध होइत रहल अछि मुदा सब विद्वान दरभंगा महाराज कए सर्वश्रेष्ठा मानलथि अछि, ओ कहला जे विज्ञान, शिक्षा, समाज, उद्योग आदि क क्षेत्र में दरभंगा महाराज जे अपन योगदान देलथि, ओ जे समरस समाज क स्थापना केलथि ओकर सही-सही मूल्याकन हेबाक चाही। श्री पांडय कहला जे एहि इलाका क विकास लेल महाराजा कामेश्वर सिंह क विजन कए बुझब जरुरी। गुरुवार कए ललित नारायण मिथिला विश्वाविद्यालय क समाजशास्त्र विभाग में महाराजा कामेश्वरर सिंह क पूण्यतिथि पर बाजि रहल छलाह। श्री पांडय कहला जे तिरहुत क्षेत्र मे पोखरिक अधिकता बता रहल अछि जे एहि ठामक नेतृत्वकर्ता खेत आ खेती पर केतबा सजग छलाह आ खेती कए लाभदायक बना रखबा लेल केतबा अग्रसाची छलाह।
श्री पांडेय कहला जे पोखरि एक दिस जतए खेत कए उर्वरक बनेबा मे सहायक भेल, ओतहि किसान आत्मरनिर्भर रहल। महाराजक दूरदृहष्टि क इ सबस पैघ उदाहरण अछि। श्री पांडेय कहला जे एहन नहि जे दरभंगा महाराज दुनिया मे भ रहल परिवर्तन स एहि इलाका कए अनभिज्ञ रखलाह। जखन विश्वे मे औद्योगिक क्रांति शुरु भेल त दरभंगा मे सेहो ओकर प्रभाव साफ तौर पर देखल गेल। देश में अन्य भूभाग में कारखाना पूंजीवादी व्यंवस्था क निशानी रहल, मुदा दरभंगाक औद्योगिक नीति क सबसे पहिल लक्ष्य रोजगार क अवसर पैदा करब रहल । एहन उद्योग क एहि ठाम स्थापना कैल गेल जेकरा लेल कच्चा माल स्थानीय स्तर पर उपलब्ध छल आ रोजगार स्थानीय लोक कए उपलब्ध कराउल गेल। श्री पांडेय कहला जे दरभंगा महाराज लेल सबस पैघ श्रद्धांजलि त हुनक विजन कए आगू बढा मिथिला कए समूद्ध करब अछि। सेमिनार मे प्रसिद्ध समाजशास्त्री प्रो हेतुकर झा महाराज संग अपन स्मरण कए विस्तार स रखलथि । श्री झा कहलथि जे महाराजा क देल वस्तु कए धरोहर समान सहेजबाक जरुरत अछि । कईटा वस्तु गायब भ चुकल अछि, कईटा वस्तु क लेखा नहि अछि। एकर जांच हेबाक चाही। जे गायब भेल ओ वस्तु दरभंगा क धरोहर छल आ दुनिया मे आर कतहु नहि उपलब्ध छल। एकर सीबीआइ स जांच हेबाक चाहैत छल, मुदा एहि ठामक लोक जांच क मांग नहि केलथि, किया त हुनका ओ धरोहर अपन नहि लगलैन। श्री झा कहलथि जे एहि धरोहर सब कए अपन बुझबाक जरुरत अछि, इ समस्त मिथिला नहि बल्कि देश क धरोहर छी। श्री झा कहलथि जे महाराज अपन संपत्ति जनता लेल देलथि एरि पाछू एकटा उद्देश्य इ छल जे हुनकर साधन क लाभ आम लोग कए उपलब्ध भ सकैछ, मुदा एखन धरि एहन नहि भ सकल अछि। डॉ झा कहला जे इतिहास नहि बदलि सकैत अछि। 1558 स 1962 क इतिहास खंडवाला राजवंशक अछि। करीब 400 साल क इतिहास अहां मिथिला या तिरहुत क इतिहास स अलग कोना क सकैत अछि । एतबा दिन मे जे एहि राज्यक नेतृत्व केलथि वो विद्वान छलाह। आन राज्य मे योद्धा क इतिहास अछि, मुदा एहि ठाम विद्वान क इतिहास अछि । एहि ठाम क नेतृत्वकर्ता सब सामाजिक, आर्थिक, शैक्षणिक उत्थान समेत भारत क स्वतंत्रता संग्राम मे बहुमूल्य योगदान देलथि, जेकर चर्च दुनिया भरि क विद्वान करैत छथि, मुदा एहि ठाम क लोग ओहि योगदान कए घृणा क नजरि स देखैत अछि। एहन मे लगैत अछि जेना एहि ठामक लोक हुनकर योगदान स नहि बल्कि मिथिला आ ओकर समृद्ध इतिहास स घृणा करैत छथि। नहि त विश्वविद्यालय क स्थापना क एतबा दिन बाद महाराजक पुण्य तिथि क आयोजनक पाछू कोन कारण अछि। प्रो झा एहि लेल कुलपति साकेत कुशवाहा कए साधुवाद देलथि । एहि असवर पर कुलपति साकेत कुशवाहा कहलथि जे देश मे बहुत राजा आ जमींदार भेल, मुदा जाहि स्तर पर दरभंगा महाराज सामाजिक आ आर्थिक रूप से सब तबका लेल रोजगारक अवसर पैदा केलथि ओ अपने आप मे एकटा मिशाल अछि। श्री कुशवाहा कहलथि जे आजुक सरकार मनरेगा कए अपन उपलब्धि आ सोच बता रहल अछि मुदा दरभंगा महाराज काज क बदला मे अनाज योजना 1938 मे शुरु केने छलाह, जे मनरेगा क समान छल। कुलपति एकर संग तकनीकी शिक्षा, स्कीरल डिवलपमेंट लेल महाराजक प्रयास कए सामने रखलथि। ओ कहला जे आइ हुनका पर सवाल बहुत उठैत अछि, मुदा हुनका बुझबाक, पढबाक आ लिखबाक प्रयास कियो नहि केलक। एहन में हुनकर विजन कए सकारात्मकक सोच क संग आगू बढेबाक जरुरत अछि आ इ तखन होएत जखन एहि ठामक लोग महराजक काज कए बुझबाक प्रयास करत। सभा कए कुलसचिव डा अजित कुमार सिंह, विद्या कुमार झा, बैद्यनाथ चौधरी, गोपी नारायण सिन्हाव, मीरा मिश्रा आदि सेहो संबोधित केलथि। धन्य वाद ज्ञापन महाराजा कामेश्वार सिंह चेयर क निदेशक विनोद कुमार चौधरी देलथि।


text:
लक्ष्मीप्रसाद देवकोटा
लक्ष्मीप्रसाद देवकोटा जन्म वि. सं. १९६६, तदनुसार १२ नोभेम्बर सन् १९०९ - मृत्यु वि. सं. २०१६ भाद्र २९, तदनुसार १४ सेप्टेम्बर सन् १९५९) नेपाली साहित्यक महाकवि अछि। देवकोटा नेपाली साहित्यक विभिन्न विधामे कलम चलबईक बहुमुखी प्रतिभाक धनी अछि । हिन्कर द्वारा कविता आर निबन्ध विधामे करल योगदानसभ उच्च कोटिक मानल जाएत अहि । मुनामदन, सुलोचना, शाकुन्तल जेहन अमर कृतिसभ लिखन् अछि। विशेष कैरक मुनामदन कृतिक लेल सब्सबेसी प्रख्यात अछि ।
नेपाली कविता सङ्ग्रहसभ[सम्पादन करी]
तस्बिरसभ[सम्पादन करी]


text:
रामबाबू
दरभंगा । संस्कृत विश्वविद्यालय केर स्थापना दिवसक समारोहक अवसर पर पहिल बेर माहाराजाधिराज कामेश्वर सिंह केर स्मृतिमे आयोजित शास्त्रार्थ कार्यक्रमक दोसर दिन चन्द्र ग्रहण एवम अहर्गण माने दिनक समूह पर चर्च गरम रहल। अहि अवसर पर विशिष्ट अतिथि नगर विधायक संजय सरावगी बजलाह कि हम पोथी आ शास्त्र सभमे मनीषी लोकनिक शास्त्रार्थ पढ़ने आ किंवदंती सुनैत छलहुँ मुदा आई साक्षात होयत शास्त्रार्थ देखि आ सुनि आह्लादित छी एवम हमर जिज्ञाशा सेहो थोड़ शांत भेल। संस्कृत व संस्कृतिक मादे मिथिलाक अप्पन गौरवशाली इतिहास रहल अछि। शास्त्रार्थक परम्परा तँ एतय प्राचीन कालसँ होयत अबैत रहल जे कलान्तरमे आबि मरि गेल छल जकरा फेरसँ संस्कृत विश्वविद्यालय शुरू कएलनि ताहि हेतु विश्वविद्यालय परिवार बधाई केर पात्र छथि। उपरोक्त जानकारी दैत पीआरओ निशिकांत बजलाह जे चन्द्र ग्रहण पर चलल गहन शास्त्रार्थ सुनलाक पश्चात अति उत्साहित विधायक सरावगी बजलाह जे संस्कृत बजनिहारहि टा केर संस्कृत कालेज सभमे बहाली होयबाक चाहि तखने देवभाषाक प्रसार होयत आ नेना सभ सेहो सहज भावे संस्कृत बाजि पाओत। ओ राजा जनक, याज्ञवल्क्य,गार्गी, कालिदास, विद्योतमा, भारती, मण्डन मिश्र जेहन विभूति सभक चर्च करते बजलाह कि शास्त्रार्थ सँ तँ नार शक्ति केर सेहो बढ़ेबाक काज कएलक अछि। अगुओ अहि तरहक आयोजन होयत रहय से आशा अछि।
शास्त्रार्थक दोसर दिन मंगल दिनक पहिल सत्रमे चन्द्रग्रहण पर शास्त्रार्थ भेल। भोपालक प्रो. हंसधर झा आ लखनऊ केर प्रो. मदन मोहन पाठक शास्त्रार्थी छलाह। पूर्व वीसी प्रो. रामचन्द्र झा केर अध्यक्षतामे आयोजित अहि कार्यक्रमक पर्यवेक्षण कS रहल छलाह डीन प्रो. शिवाकांत झा एवम संयोजकत्व डॉ बौआनंद झा कS रहल रहल छलाह। पूर्व पक्ष का दायित्व मानि शास्त्रार्थी प्रो. पाठक बजलाह कि ज्योतिषशास्त्र प्रत्यक्ष शास्त्र अछि। जेकर साक्षय सूरज आ चान होयत अछि। पञ्चाङ्गमे जेहन गणना होयत अछि प्रत्यक्षतः हम ओकरे व्यवहार करैत छी। चन्द्र ग्रहण शुक्ल पक्षक पूर्णिमामे होयत अछि। साधारण लोक सेहो छाद्य व
छादक विषयमे जनैत अछि। प्रत्युतरमे दोसर पक्ष प्रो. झा बजैत अछि जे जखन छादन होयत अछि तखन ग्रहण उपस्थित होयत अछि। राइतमे केवल ग्रहण होयत अछि। पूर्णिमा केर दिन सेहो एहन भS सकैए। दिनमे ग्रहण होयत तँ अछि मुदा सुरुजके कारण अवलोकित नैS होयत अछि। उम्हर डीन प्रो. झा बजलाह कि ग्रहण केर विषयमे शास्त्र सभमे व्यापक चर्च अछि। जे ज्योतिष सँ अपरिचित अछि ओ पौराणिक मत सभकें मानि राहु के मात्र कारण मानैत अछि।
दोसर सत्रमे सेहो शास्त्रार्थी प्रो. पाठक आ प्रो0 झा छलाह। दुनु गोटे अहर्गण नयनम पर अपन अपन मन्तव्य रखलाह। बजलाह कि नव विधकालमान सभमे मनुखक व्यवहार जोग केवल चारि गोट काल अछि- सौर, सावन, चांद्र एवम नाक्षत्र। अहि मान सभमे सावन मान केर द्वारा अहर्गणक साधन कएल जाएत अछि कारण एकर प्रत्यक्ष प्रतीति होयत अछि। ज्योतिष शास्त्र ग्रह पर आधारित अछि आ ग्रह केर आनयन अहर्गणक द्वारा कएल जाएत अछि। अहिसँ इतर अहि विषय पर खूब बड़का बड़का तर्क देल गेल।
बुधदिन हरिद्वार केर प्रो. विजयपाल शास्त्री आ लखनऊ केर प्रो. रामलखन पांडे केर बीच दू सत्रमे शास्त्रार्थ होयत। दुनु सत्रक अध्यक्षता दिल्ली केर प्रो. रमेश कुमार पांडे करताह। पहिल सत्रक पर्यवेक्षण प्रो. देवनारायण झा एवम संयोजन डॉ विश्राम तिवारी करताह। मुख्य अतिथि पटना विश्वविद्यालय केर कुलपति प्रो. रासबिहारी प्रसाद सिंह होयत। 2 बजे सँ शुरू दोसर सत्रक पर्यवेक्षण प्रो. लक्ष्मीनाथ झा एवम संयोजिका प्रो. मीना कुमारी संगहि विशिष्ट अतिथि पूर्व विधान पार्षद डॉ विनोद कुमार चौधरी होयत आ मुख्य अतिथि स्वरूप काबीना मंत्री महेश्वर हजारी आमंत्रित छथि।


text:
मैथिलीक वरेण्य साहित्यकार रामलोचन ठाकुर एहि धराधाम सं विदा भ' चुकल छथि. हुनक मृत देह नील रतन सरकार अस्पताल मे राखल छनि. 5 अप्रील कें एहि आशय केर समाद प्रशासन दिस सं हिनक परिजन कें भेटलनि. अगिला लगभग पूरा दिन कानूनी प्रक्रिया आदि काज मे लागल आ सब कागजी प्रक्रिया पश्चात पार्थिव शरीर 6 अप्रील कें परिजन कें सौंपल गेलनि. संध्या काल कलकत्ता केर प्रसिद्ध नीमतला घाट (भूतनाथ) मे हिनक अंतिम संस्कार कएल गेलनि.
ज्ञात हो जे रामलोचन ठाकुर एही 12 फरवरी कें भोरे सं निपत्ता छलाह. बीतल किछु साल सं ठाकुरजी अल्जाइमर सं ग्रसित छलाह आ इलाज चलि रहल छलनि. ओ कलकत्ता स्थित अपन निवास दमदम लग इटालगच्छा रोड इलाका सं निपत्ता भेलाह. एहि विषयक सूचना पुलिस कें देल गेल छल. ठाकुरजी कें ताकि अनबाक काज मे शहरक साहित्यिक वर्ग सं ल' कतेको कार्यकर्ता दिन-राति लागल छलाह. किन्तु कोनो तरहक सफलता हाथ नहि आएल.
पुलिस-प्रशासन दिस सं देल जनतब अनुसार रामलोचन ठाकुर कें 22 मार्च कें कोनो अनजान लोक सब मेंटल अस्पताल मे दाखिल करओने छल. हुनक अवस्था बहुत बेसी खराब छलनि. ओतय सं हुनका इमरजेंसी कें देखैत एक अन्य अस्पताल मे रेफर कएल गेलनि. 25 मार्च कें ओ अंतिम सांस लेलनि आ तकर बादे हुनक पार्थिव शरीर कें नील रतन अस्पताल शवगृह मे राखल गेल छल. मुइलाक तेरहम दिन हुनक दाह-संस्कार संभव भेल. दाह-संस्कार मे परिजन सहित कोलकाता केर लगभग दर्जनभरि मैथिली सेवी लोकनि उपस्थित रहल छलाह.
- - - - -
राम लोचन ठाकुर (18 मार्च, 1949 - 25 मार्च 2021) मैथिली आन्दोलनी, मातृभाषाक सेनानी, रंगकर्मी, कवि, अनुवादक ओ संपादक रूपें विख्यात छथि. हिनक मैथिलीक प्रति प्रतिबद्धता अनुपम अछि. ई कुमारेश काश्यप, अग्रदूत आ मुर्तजा अली छद्म नामे सेहो रचना केलनि. आयकर विभागक चाकरी सं अवकाश पओने छथि. हिनक विपुल रचना संसार मे प्रमुख अछि:
काव्य: इतिहास हंता (1977), माटि-पानिक गीत (1985), देशक नाम छलै सोन चिड़ैया (1986), अपूर्वा (1996), लाख प्रश्न अनुत्तरित (2003) आदि.
हास्य-व्यंग्य: बेताल कथा (1981, कुमारेश काश्यप छद्मनाम सं).
संस्मरण: स्मृतिक धोखरल रंग (2004), आंखि मुनने : आंखि खोलने (2005). मैथिली लोक कथा (1983 ओ 2006).
पत्रिका सम्पादन (स्वतंत्र, संग आ कार्यकारी): अग्निपत्र, रंगमच, मैथिली दर्शन, सुल्फा, मिथिला दर्शन आदि.
एकर अतिरिक्त कइएकटा पुस्तकक सम्पादन एवं विपुल संख्या मे कविता संग्रह, नाटक, उपन्यास आदिक अंग्रेजी आ बांग्ला सं अनुवाद सेहो कएने छथि.
सम्मान: प्रबोध साहित्य सम्मान, भाषा भारती सम्मान, विदेह सम्मान, किरण साहित्य सम्मान, यात्री-चेतना पुरस्कार, मिथिला सांस्कृतिक परिषद (कोलकाता), मिथिला सेवा ट्रस्ट (बागुइआटी, कोलकाता) द्वारा अभिनंदन आदि.
Tags: हालचाल


text:
भगवतीक वंदनाचरण भऽ रहल छलनि, लोक सभ पूर्ण उत्साहसँ गाबि रहल छलथि, जिनका श्लोक मोन नै रहनि ओ गाबैक भाभट करैत मुँह चलबैत आ ठोर पटपटाबैत रहथि। अही भीड़मे एकटा चारि-पाँच वर्षक बच्चा सेहो आगाँमे ठाढ़ भेल कल जोड़ने पता नै कखन आबि कऽ ठाढ़ भऽ गेल। जखन त्वमेव माता च पिता... हेबऽ लगलै तँ ओहो खूब जोर-जोरसँ संग देलकै फेर ओकर बाद बेचाराकेँ चुप भऽ जाए पड़लै। सभ गबैत वा गाबैक ढोंग करैत मुदा ओ सबहक मुँह तकैत ठाढ़ रहल। कने कालमे वन्दना खत्म भेलै तँ ओ आरती लऽ कऽ आ प्रसाद लऽ कऽ हाथमे रखने रहल आ जखन भीड़ कम होमऽ लगलै तँ भगवतीक मूर्तिक आओर लगमे जा कऽ अ आ सँ लऽ कऽ य र ल व ज्ञ धरि पढ़ि देलकै आ हाथ महक प्रसाद प्रणाम कऽ कऽ कने खा लेलक आ कने मुट्ठीमे रखने बिदा भेल। ई सभ देखि पूजा-आयोजक-परिवारकेँ एक गोट जे बढ़ि-चढ़ि कऽ स्तोत्र पाठ कऽ रहल छला, बच्चा सँ व्यंग्ये पुछलखिन- ऐं रौ, भुटका त्वमेव माता च पिता...तँ तोँ बड्ड टहंकारमे कहलहीं आ ओकर बाद एसगरमे ई अ आ किए भगवतीकेँ पढ़बऽ लगलहुन?
बच्चा कने डेराइत तोतराइत बाजल- हमरा इस्कूलमे त्वमेव माता...पढ़बै छथिन मास्साब...आ अ आ किए पढ़लही? सज्जन फेर चुटकी लेलखिन। तावत छटैत भीड़ फेरसँ उत्सुकतामे संगठित होमऽ लागल।
ओ तँ अइ लेल जे बच्चा साँस भरैत बाजल- भगवती अपने छ सभसँ नीक कविता बना लेतिन...
लोक ठठा कऽ हँसल मुदा पुछनाहार झेप गेला आ ई प्रसाद ककरा लेल लऽ जाइ छहक?- सज्जनकेँ एखनो उत्सुकता छलनि!
-ओ हमल पिल्लाक माय मलि गेलैए, ओकला खुआ देबै तँ ओ जीब जेतै।- बच्चा बाजल आ ओम्हर दौड़ गेल जेम्हर ओकर पिल्लाक माय पड़ल छलै।
सभ अवाक् ओकरा देखैत रहल।


text:
Saturday, August 31, 2013
ठोपे ठोप
139. ठोपे ठोप
सीमापर एकटा सैनीक गोली खा कऽ खसि पड़ल छल ।ओकर देहसँ ठोपे ठोप खून बहि रहल छल ।ओकर देहक घाव बहैत खूनकेँ कहलकै "रौ खून, तूँ एक्के बेर किए ने बहि जाइत छें ?ठोपे ठोपे बहबें तँ बेसी देर लागतौ आ हमरा दर्दो बेसी हएत ।जल्दीसँ बहि जो जे जल्दी मृत्यु भेंट जेतै आ दर्दसँ छुआछन भेंट जेतै ।"
घावक बात सूनि खून कहलकै "रौ भाइ, हम एकटा देशभक्त सैनीकक खून छियै आ मातृभक्त सैनीक बेसीसँ बेसी देर माएक कोरामे रहऽ चाहैत अछि तें ठोपे ठोपे बहैत छियै ।जते देर माएक कोरामे रहि जाएब, मरबाक तँ अछिए ने ?"
अमित मिश्र
सीमापर एकटा सैनीक गोली खा कऽ खसि पड़ल छल ।ओकर देहसँ ठोपे ठोप खून बहि रहल छल ।ओकर देहक घाव बहैत खूनकेँ कहलकै "रौ खून, तूँ एक्के बेर किए ने बहि जाइत छें ?ठोपे ठोपे बहबें तँ बेसी देर लागतौ आ हमरा दर्दो बेसी हएत ।जल्दीसँ बहि जो जे जल्दी मृत्यु भेंट जेतै आ दर्दसँ छुआछन भेंट जेतै ।"
घावक बात सूनि खून कहलकै "रौ भाइ, हम एकटा देशभक्त सैनीकक खून छियै आ मातृभक्त सैनीक बेसीसँ बेसी देर माएक कोरामे रहऽ चाहैत अछि तें ठोपे ठोपे बहैत छियै ।जते देर माएक कोरामे रहि जाएब, मरबाक तँ अछिए ने ?"
अमित मिश्र
Subscribe to: Post Comments (Atom)


text:
मधुबनी,मिथिला मिरर-सुजीत कुमार झाः मिथिला पेंटिंग पहिचान आब विश्व स्तरक भऽ चुकल अछि आ एकर वैश्विक बजार कतेक नम्हर भए गेल छै ओहो कहवाक कार्य नहि। एखन धरि मिथिला पेंटिंगकेँ सांस्कृतिक आ कि परंपरागत रूपेँ राखल जाइत छल, जाहिमे मिथिलाक धरोहर पान, मखान, माछ, सीता स्वयंवर, सीता-राम विवाह, राधा कृष्ण प्रेम आ नहि जानि कतेको एहन सांस्कृतिक चित्र जकरा नहि जानि कतेको कलाकार अपना-अपना हिसाबसँ दुनियाक सोझा अनैत रहलैत अछि।
एखन धरि 4 गोट कलाकर मिथिला पेंटिंगसँ भारतक सबसँ पैघ चारिम नागरिक सम्मान पद्मश्री सँ सम्मानित भऽ चुकलीह तऽ दर्जनों कलाकरकेँ राष्ट्रीय आ राज्य स्तरीय सम्मान भेट चुकल छन्हि। बदलैत समय आ मिथिला पेंटिंगक बढ़ैत मांगकेँ देखैत आब ओहिमे किछु नव स्वरूप लऽ सामने एबाक बहुत बेसी आवश्यकता बुझना जाइत अछि। करीब 3-4 मास पूर्व मिथिला मिररक संपादक ललित नारायण झा ट्वीटर पर सँ एकटा नवोदित प्रतिभाक मिथिला पेंटिंग कलाकार रूची झा केँ तकने छलाह।
रूची एकटा नवोदित कलाकर रहैत जाहि तरहक प्रतिभाक संपन्न कलाकर छथि ओकरा शब्दमे व्यक्त नहि कैल जा सकैत अछि। मिथिला मिररक संपादक केँ कहला पर ओ एखन तक उत्तर प्रदेश केँ मुख्यमंत्री योगी आदित्यनाथक लेल पेंटिंग बना चुकल छथि तऽ दोसर दिस प्रधानमंत्रीक बहुचर्चित उज्जवला योजनाकेँ मिथिला पेंटिंग पर उतारि रूची अहि कलाकेँ एकटा नव आयाम लिखवाक लेल डेग बढ़ा चुकल छथि।
रूचीक अहि नव कलाकृतिकेँ देखि बाॅलिवुड निर्देशक अभिनव कश्यप सेहो कहैत भेलाह जे निश्चित रूपहिं ई मिथिला पेंटिंगक भविष्यक लेल एकटा नव अध्याय लिखल जा रहल अछि। आ समसामयिक विषयकेँ सेहो अहि कलासँ जोड़वाक बहुत बेसी बेगरता छै ताकि लोक अहि धरोहरकेँ प्रति आओर बेसी आकर्षित भए सकैय।


text:
"गाँधीजी" केर धरती पर बहलै / नवल श्री 'पंकज'
"गाँधीजी" केर धरतीपर बहलै शोणितक धार कोना
"भगत सिंह" केर अंगनामे जनमल अत्याचार कोना
कतए गेलै "आजाद"क नगरी रूसि "लक्ष्मी" कत' पड़ेली
देव आ विद्वानक नगरीसँ बिला रहल संस्कार कोना
बिसरल-बिलटल छै अपनैती "मालवीय-मौलाना"कें
जाति-पाति आ भेदभावकें पसरल अछि विकार कोना
आब नै जनमै "लाल" किए, की देशक माटि भेलै उस्सर
सगरो लोभी-कपटीक अछि लागल एते पथार कोना
जकर नेत आ नीति सशंकित से नेता बनि बैसल छै
करै ओसूली जनता सभसँ उपटत भ्रष्टाचार कोना
मतकें मान बिना बुझने बेर-बेर मतदान केलहुँ
मतकें मान नै बूझब जा जागत गुम सरकार कोना
छोड़ब नै अधिकार अपन फांड़ बान्हि ली चलू "नवल"
बिनु मँगने नै भीख भेटै भेटत फेर अधिकार कोना


text:
> महिला लोकनि मे वस्त्र दान
कलकत्ता. दशमी मे समूचा जग मायक आराधना मे लागल अछि. मिथिला विकास परिषद् वृहस्पतिदिन, १८ अक्टूबर २०१२ कें बेरू पहर वस्त्र दान कयलक. बेस सादगीपूर्ण माहौल मे असहाय महिला लोकनि मे वस्त्र बाँटल गेल. ३३०० साडी ओ २१० सलवार-सूट वितरित कयल गेल. परिषदक राष्ट्रीय अध्यक्ष अशोक झा जनतब देलनि जे एहि वस्त्र वितरण कार्यक्रम मे मात्र मिथिलानी नहि, सभ समाज केर महिला कें वस्त्र देल गेल. ओ कहलनि जे एहि मे लगभग ६० गोट मिथिलानी छलीह, जे मधुबनी, दरभंगा सहित मिथिला केर अन्य जिला केर छलीह. ओ कहलनि जे एहि वस्त्र वितरण कार्यक्रम सं एहनो मिथिलानी लाभान्वित भेलीह जे लोकनि कूड़ा-कचरा बीछि दिन काटै छथि. महानगर मे मिथिलाक अत्यंत अभावी लोकक सेहो कमी नहि अछि. अशोक झा कहलनि जे परिषद् जनसेवा दिस सेहो साकांक्ष अछि. वस्त्र वितरण कार्यक्रम मे बिनु भेद कयने सभ समाजक महिला मे वस्त्र वितरित कयल गेल. जतय आन समाजक संस्था सभ बेस आडम्बरक संग एहन आयोजन करैत अछि, ओतहि मिविप सादगीपूर्ण आयोजित कयलक. ई समूचा कार्यक्रम मिथिला महिला मंच केर अध्यक्ष शैल झा केर अगुआइ मे भेल.
मिविप कार्यालय लग भेल एहि कार्यक्रम मे मिथिला महोत्सवक तेसर दिनक साहित्यिक कार्यक्रम केर अंतिम सत्र मे नृत्य प्रस्तुत कयनिहारि मैथिल ललना सभ कें सेहो मिथिलाक पारंपरिक मिथिला पेंटिंग सं सज्जित वस्त्र प्रोत्साहन स्वरूपें प्रदान कयल गेल. जाहि मे भावना प्रतिहस्त, अपराजिता झा, शिक्षा झा, शिखा प्रतिहस्त, वंदना झा, सुमन साहु, पूजा झा, अलका झा ओ अन्य कें प्रोत्साहन पुरस्कार देल गेल.
कार्यक्रम मे मो. कमलुद्दीन, मंतु कंदोई, गोपीकांत झा 'मुन्ना', नारायण ठाकुर, नन्द कुमार सिंह, मदन झा, निरंजन ठाकुर, अरुण मिश्र, शेखर वर्मा, पवन ठाकुर, विमलकांत मिश्र, गौरीशंकर मिश्र आदि लोकनि उपस्थित छलाह. कार्यक्रमक संचालन अंजय चौधरी कयलनि.
कलकत्ता. दशमी मे समूचा जग मायक आराधना मे लागल अछि. मिथिला विकास परिषद् वृहस्पतिदिन, १८ अक्टूबर २०१२ कें बेरू पहर वस्त्र दान कयलक. बेस सादगीपूर्ण माहौल मे असहाय महिला लोकनि मे वस्त्र बाँटल गेल. ३३०० साडी ओ २१० सलवार-सूट वितरित कयल गेल. परिषदक राष्ट्रीय अध्यक्ष अशोक झा जनतब देलनि जे एहि वस्त्र वितरण कार्यक्रम मे मात्र मिथिलानी नहि, सभ समाज केर महिला कें वस्त्र देल गेल. ओ कहलनि जे एहि मे लगभग ६० गोट मिथिलानी छलीह, जे मधुबनी, दरभंगा सहित मिथिला केर अन्य जिला केर छलीह. ओ कहलनि जे एहि वस्त्र वितरण कार्यक्रम सं एहनो मिथिलानी लाभान्वित भेलीह जे लोकनि कूड़ा-कचरा बीछि दिन काटै छथि. महानगर मे मिथिलाक अत्यंत अभावी लोकक सेहो कमी नहि अछि. अशोक झा कहलनि जे परिषद् जनसेवा दिस सेहो साकांक्ष अछि. वस्त्र वितरण कार्यक्रम मे बिनु भेद कयने सभ समाजक महिला मे वस्त्र वितरित कयल गेल. जतय आन समाजक संस्था सभ बेस आडम्बरक संग एहन आयोजन करैत अछि, ओतहि मिविप सादगीपूर्ण आयोजित कयलक. ई समूचा कार्यक्रम मिथिला महिला मंच केर अध्यक्ष शैल झा केर अगुआइ मे भेल.
मिविप कार्यालय लग भेल एहि कार्यक्रम मे मिथिला महोत्सवक तेसर दिनक साहित्यिक कार्यक्रम केर अंतिम सत्र मे नृत्य प्रस्तुत कयनिहारि मैथिल ललना सभ कें सेहो मिथिलाक पारंपरिक मिथिला पेंटिंग सं सज्जित वस्त्र प्रोत्साहन स्वरूपें प्रदान कयल गेल. जाहि मे भावना प्रतिहस्त, अपराजिता झा, शिक्षा झा, शिखा प्रतिहस्त, वंदना झा, सुमन साहु, पूजा झा, अलका झा ओ अन्य कें प्रोत्साहन पुरस्कार देल गेल.
कार्यक्रम मे मो. कमलुद्दीन, मंतु कंदोई, गोपीकांत झा 'मुन्ना', नारायण ठाकुर, नन्द कुमार सिंह, मदन झा, निरंजन ठाकुर, अरुण मिश्र, शेखर वर्मा, पवन ठाकुर, विमलकांत मिश्र, गौरीशंकर मिश्र आदि लोकनि उपस्थित छलाह. कार्यक्रमक संचालन अंजय चौधरी कयलनि.
(Report: मिथिमीडिया ब्यूरो)
Tags: हालचाल


text:
कागज पर बनल योजना स सौदर्य क नाम पर भेटल दुर्गंध
सुनील कुमार झा आ नीलू कुमारी
दरभंगा। ठमकल जल डबरा कए दूषित, जेकरा मे नहि गति कए लेस…..जी हां अरविंद कुमार अक्कू क इ पाति दरभंगाक पोखरि क हालत बता रहल अछि। शहर मे कईटा पोखरि त हेरा गेल, कईटा डाबर-डोभा बनि गेल त किछु एहन भ गेल जेकरा देखि बस आंखि नोरा जाइत अछि। जेकर कछैर मे टहलब मनोरथ छल ओकर बगल स गुजरब आइ मजबूरी भ गेल अछि। सच पूछू त एहि दुर्गंध स हराही क सौंदर्य हेरा गेल अछि। कहल त इ गेल छल जे हराही पोखरि कए एक बेर फेर शहर क सबस आकर्षक पर्यटक स्थल बनाउल जाएत। एहि पोखरि मे मोटरबोट क सुविधा देल जाएत ताकि पर्यटक बोटिंग क आनंद ल सकथि। पोखरिक बीचो-बीच लकड़ी क घर बनाउल जाएत ताकि पर्यटक कए अपन घर क आस पास जल विहार सन आनंद भेट सकए। शुरू शुरू मे इ योजना कए लोक बहुत सराहलक आ सब ठाम एकर प्रशंसा सेहो भेल मुदा कई साल बीत गेल परियोजना हराही क सौंदर्य जेकां कतहु हेरा गेल।
दरभंगा मे पोखरिक इतिहास बड पुरान नहि अछि। 958 फसली क आसपास तिरहुत मे भीषण अकाल पडल छल आ ओहि दौरान दरभंगा समेत पूरा राज्य मे पैघ छोट पोखरिक खुदाई कैल गेल। दरभंगा कए तिरहुत राज क राजधानी बनेनिहार राजा नरेंद्र सिंह दरभंगा मे किछु छोट पोखरिक संगहि तीनटा पैघ पोखरि एक सीध मे खुदाई करबेला। एहि मे सबस पैघ पोखरि अछि दिग्घी। एहि पोखरि मे जाइठ नहि अछि, कहल जाइत अछि जे एकर जल पूजन नहि भ सकल। एखनो एहि मे कोनो मंगल काज संपन्न नहि कराउल जाइत अछि। एकरा कुंवारी पोखरि सेहो कहल जाइत अछि। एहि पोखरि कए 112 बीघा आ 10 कटठा मे खुदवाउल गेल छल। पोखरि क लंबाई 2400 फुट आ चौडाई 1200 फुट अछि। इ पोखरि तीनू पोखरि मे बीच क पोखरि अछि। एहि स उत्तर हराही अछि जे तीनू पोखरि मे सबस छोट अछि। इ पोखरि कुल 62 बीघा 10 कटठा मे अछि आ एकर लंबाई 1600 फुट आ चौडाई 1000 फुट अछि। तेसर पोखरि गंगा सागर अछि जे 78 बीघा, 2 कटठा आ 10 धूर मे अछि। एकर लंबाई 2000 फुट आ चौडाई सेहो 2000 फुट अछि। आजुक तारीख मे एहि पोखरि सबहक बहुत पैघ हिस्सा अतिक्रमण मे जा चुलि अछि। तखनो पोखरि सब एकटा झील जेकां देखाइत अछि।
पोखरिक निर्माण त जरूर नरेंद्र सिंहक कार्यकाल मे भेल, मुदा एकर सौंदर्यीकरण महाराज रुद्र सिंहक कार्यकाल मे भेल। 18वीं शताब्दीक आसपास एहि पोखरि सबहक सौंदर्यीकरण दरभंगाक रईस हाजी मोहम्मद वाहिद अली खान करेने छलाह। हुनक परिकल्पना स एहि तीनू पोखरि क चारूकात सडकक निर्माण कराउल गेल छल। सडकक कात मे छायादार गाछ लगाउल गेल छल। ठाम ठाम पर बैसबा लेल चबुतरा बनल छल। इ पूरा इलाका प्रेमी सबहक सैरगाह छल। लोक भोर आ सांझ हवा खेबा लेल एहि ठाम अबैत छल। मुदा आन दूनू पोखरि स भिन्न चरित्रक छल। दिग्घी क एक कात श्मशान छल त दोसर कात मदिरालय आ वेश्यालय छल। ओहि दिस दुपहरिया मे सेहो लोक नहि जाइत छल। गंगा सागरक एक दिस अली खान क गाछी छल, कहल जाइत अछि जे ओहि गाछी मे 300 प्रकारक आम क गाछ छल आ कोनो पहरेदार नहि छल। एहि पोखरि सबहक इ स्थिति 19वीं सदीक अंत तक बनल रहल।
1974 मे ललित नारायण मिश्रा जखन रेल मंत्री छलाह तखन ओ एकटा सपना देखने छलाह जे एहि तीनू पोखरि कए भूमिगत मिलान करा पर्यटन आ बोटिंग लेल आकर्षक तरीका स सजाउल जाए। केंद्र सरकार एहि बाबत जिला प्रशासन कए एकटा पत्र सेहो लिखने छल जे एहि परियोजना क एकटा प्रारूप तैयार क केंद्र सरकार लग अनुमोदन लेल पठाउल जाए, मुदा जिला प्रशाशन क आलसीपन आओर ललित बाबू क आसमयिक मृत्यु क बाद ओ योजना पर ककरो ध्यान नहि गेल।
1987 मे आयल बाढि क बाद दरभंगाक नाला संरचना ध्वस्त भ गेल आ हराही क जल ठमकि गेल। धीरे-धीरे एकर जल दुर्गंद दियअ लागल। 1993 तत्कालीन जिलाधिकारी अमित खरे पोखरि क सौंदर्यीकरण लेल प्रयास शुरू केलथि। अपन स्तर स किछु टका क इंतजाम केलथि। एहि टका स प्रशासन किछु काज सेहो केलक जेना पोखरि क पश्चिमी काम सीढ़ी आ घाट क निर्माण ताकि लोक आसानी स नहा सकए। संगहि तीन भाग गाछ लगाउल गेल। पश्चिम भाग किछु ठाम बैसबाक लेल बेंच क निर्माण भेल आ एकटा नाव सेहो पोखरि मे राखल गेल। मुदा इ सब भ रहल छल तखने अमित खरे कए दरभंगा स हटा लेल गेल आ सब किछु सही रख रखाव क अभाव मे दम तोडि देलक। एकर खिलाफ 94 मे आंदोलन शुरू भेल। विद्यार्थी क संस्था ”तरू-मित्र” तीन हजार बच्चा क रैली केलक, मुदा तत्कालीन जिलाधिकारी जेबी तुबिद आश्वासनक अलावा किछु नहि द सकलाह। पोखरिक दुर्गंद बढैत गेल, हराही क सौंदर्य हेरायत गेल।
2004 मे शहरी विकास मंत्रालय पोखरि कए एकटा आकर्षक पर्यटक स्थल बनेबाक निर्णय लेलक। जेकरा लेल प्रथम चरण मे विभाग 23 लाख टका आवंटित केलक। जखनकि इ रकम पूरा पोखरिक सोंद्र्यीकरण लेल काफी नहि छल, राज्य सरकार एहि लेल कोनो अतिरिक्त देबा लेल तैयार नहि भेल। परिणामस्वरूप अक्टूबर 2010 स एहि परियोजना क फाइल हेरा गेल। सरकारी सूत्र क अनुसार प्रथम चरण मे देल गेल फंड क सही इस्तेमाल नहि भेल जेकर कारण स अतिरिक्त फंड कए केंद्र रोकि रखलक। बीच मे रेलवे सेहो जिला प्रशासन स इ पोखरि कए मंगलक मुदा शहरी विकास विभाग रेलवे कए इ पोखरि सौंपबा लेल तैयार नहि भेल। रेलवे प्रस्ताव देने छल जे अगर इ पोखरि आ पूर्वी महार ओकरा द देल जाइत अछि त ओ एहि पोरि कए एकटा पर्यटक स्थलक रूप मे विकसित करत, मुदा इ प्रस्ताव मंजूर नहि भेल। दोसर दिस पोखरि स जुडल नाला बंद भेला स एकर गंगा पाइन बाहर नहि निकलि पाबि रहल अछि। सडल जल मे मछली पालन सेहो बंद भ गेल। पोखरिक सफाई त नगर निगम क सूची मे कहियो रहबे नहि कैल। आइ इ पोखरि चारू कात स आबि रहल नाला क स्वागत करैत अछि। लोक एहि पोखरि कए आइ छठि छोडि कोनो आन दिन कोनो उपयोग नहि करैत छथि। आइ हराही समेत दरभंगा क समस्त पोखरि लेल एकटा भागीरथी प्रयास क जरूरत अछि ताकि एकर पुनरुत्थान भ सकए, जरुरत अछि एकर विकास क ताकि जे सपना शहर देखने छल बा देखाउल गेल छल ओ साकार भ सकए। एकरा लेल शहरक लोक कए कोनो जिला प्रशासन, राज्य सरकार बा केंद्र सरकार क जरुरुत नहि बल्कि खुद आगू एबाक अछि ताकि अपन दरभंगा फेर स ओहि तरहक भ सकए जाहि तरहक छल।
maithili news, mithila news, bihar news, latest bihar news, latest mithila news, latest maithili news, maithili newspaper


text:
Thursday, June 6, 2013
अप्पन नीन
आइ कतेक बर्खक बाद हम अप्पन गामक फूसक घरमे आपस एलहुँ | मोन एतेक प्रशन्य कि घरसँ बाहर निकलैक मोने नहि भए रहल छल | घरक अखरा चौकी, दिल्लीक दू बएड रुमकेँ पलंगक एक बीत मोटगर गद्दासँ बेसी सुखदायी लागि रहल छल | आँखि मुनैत माँतर सपनाक इन्द्रधनुषी मेघमे मन विचरण करए लागल | भिनसर नीन तुटल तँ बर्खो बाद बुझलहुँ नीन एकरा कहैत छै | दिल्लीक पन्द्रह हजार रुपैयाक भाराक घर जकाँ ओतुका नीनो भाराक | धन्यवाद हमर कम्पनीक मंदी आ हरताल जे हम अप्पन घरमे अप्पन चौकीपर अप्पन नीनसँ सुतलहुँ |
Subscribe to: Post Comments (Atom)


text:
पोखरिक भीड़ पर करमान लागल लोक छल. सब किछु ने किछु बरबरा रहल छल मुदा केओ फरिछा कऽ नहि बजैत छल जे आखिर की भेल छैक.
हम बाध दिस सँ आपिस आबि रहल छलहुं. जाय काल देखने छलियैक जे दू सोरहि लोक पोखरिक चारूकाते बैसि बंशी सँ माछ मारि रहल छल.
एहन बेसी काल भऽ जाइत अछि. कोनो जमाना रहल होयत जहिया ई पोखरि कोनो एक व्यक्तिक छल होयत. मुदा आब ओहि एक व्यक्तिक ततेक पाटन भऽ गेल छैक जे जँ सभ केँ पोखरिक पानि बॉंटि देल जाय तऽ शाइत भारि गिलास कऽ नहि हिस्सा होयतैक.
अराड़ि पर सभ माछ मारय लेल बैसल छल बगुला दृष्टि देने. भोरक नौ बाजि रहल छल. एखन लोक पूर्ण रूप सँ सक्रिय नहि भेल छल. तइयो एहिठाम एतेक लोक किए जमा भेल अछि सैह सोचैत छलहुँ कि सुगन देखबा मे आयल.
सुगना केँ हम पूछि देलियैक जे की भेलैक अछि हौ. ओ कहलक, अहीं दोसक कपार फुटि गेलनि अछि. हमरा आश्चर्य भेल. खुरचन भाइ तऽ मारि-दंगा मे फँसयवला लोक नहि छथि. फेर कोना हुनक कपार फुटि गेलनि. के फोड़ि देलकनि हुनक कपार. ई सब सोचिते हम ओतय पहुँचि गेलहुँ जतय बेसी लोक जुटल छल.
ओतय खुरचन भाइ माथ पर हाथ धऽ बैसल छलाह. हुनक मुँह खून सँ भीजि गेल छल. सब हुनक ई दशा देखि दुख प्रकट करैत छल आ बलदेव केँ दोषी कहैत जुर्मानाक बात करैत छल. खुरचन भाइ केँ सांत्वना देबयवलाक कोनो कमी नहि छल. कमी छल तऽ ओहि लोकक जे हुनका तत्काल डाक्टर लग ल' जेतनि.
भाइक मुँह देखि लागल जे कने काल बीति गेल हुनक कपार फुटला. कारण खून सभ जमि गेल छलनि. हम तत्काल खुरचन भाइ केँ सोझे डाक्टर लग लऽ गेलियनि चौक पर जतय सातटा टांका पड़लाक बाद डागदर हुनका छोड़लकनि.
दवाइ सब देलाक बाद हुनका आठ दिनक बाद फेर आबय लेल कहि विदा कऽ देलकनि. हालांकि, एहि बीच मे कम्पोंडर घर पर आबि पट्टी बदलि जाइत छलनि.
बाद मे स्पष्ट भेल जे भाइक कपार फुटलनि कोना!
पोखरि मे बलदेव केँ बेसी हिस्सा छलैक नहि आ सभ पर-पटिदार माछ मारि रहल छलैक. ओ पोखरिक माछ कें हड़कयबाक लेल ईंटाक एकटा द'ल फेंकलक पोखरि मे, कि तखने खुरचन भाइ ठाढ़ भऽ गेलाह. ईंटाक चेप पोखरि मे खसय सँ पहिने हिनक माथ सँ टकरा गेल आ हिनक माथ भंगा गेलनि.
असल मे, बलदेव नहि देखलक जे भाइ ओतहि बैसल बंशी खेला रहल छथि. ओतय पोखरिक चारू कात वकोध्यान लगौने लोक सभ केँ माछ मारबा मे अवरोध उत्पन्न करबा लेल एहन कयलक. जँ भाइ ओहि काल मे ठाढ़ नहि होइतथि तऽ कपार फुटबा सँ बाचि जइतनि. मुदा लिखलहवा केँ केऽ मेटा सकैत अछि. ओहि घटना केँ एखनहुँ मोन पारि भाइक हाथ सोझे माथ पर चलि जाइत छनि.
— नवकृष्ण ऐहिक
मैथिली दैनिक 'मिथिला समाद' मे अगस्त 2008 सं दिसम्बर 2009 धरि दैनिक रूपें प्रकाशित धारावाहिक व्यंग्य 'खुरचनभाइक कछमच्छी' केर एक अंश. ज्ञात हो जे रूपेश त्योंथ अखबारक एहि लोकप्रिय कॉलम लिखबाक हेतु छद्म नाम 'नवकृष्ण ऐहिक' केर प्रयोग केने छलाह.


text:
मार्शल आर्ट
मार्सल आर्ट (अंग्रेजीमाः Martial Art) वा मार्सल कला, लडाई अभ्यास क प्रणाली आर आत्म-सुरक्षा क लेल प्रशिक्षण करै जाए वाला परम्परा छी । मार्सल आर्ट क एक लक्ष्य रहल अछी : अपन या दुसर क कोनो प्रकारक शारीरिक खतरा से रक्षा करब । मार्सल आर्ट के विज्ञान र कला क मिलन मनाल जाइत छी। मार्सल आर्टसे हिन्दू धर्म, बुद्ध धर्म आर विभिन्न सामिदायिक आस्था संग जोडल अछि। इ कलाहरूक प्रतिस्पर्धात्मक अभ्यास गरिनुका साथै लड़ाईका खेलसभमे पय्रोग कैल जाइत छी, नीचा कहियो कहियो इ नृत्य क रूपमे सोह प्रशतूत कल गइल अछि ।
' मार्सल आर्ट्' शब्दक अर्थ "मार्श(मंगलग्रह - रोम लोग युद्ध क देवता) क कलासभ" छी आर इ लडाईक कलासग सम्बन्धित १५ सताब्दिक युरोपेली शब्द छी । मार्सल आर्टक कलाकारके मार्सल कलाकार(अंग्रेजीमाः Martial Artist)कहल जाइत छी।


text:
International Journal of Applied Research
Vol. 3, Issue 6, Part Q (2017)
एकैसम शताब्दीक उपन्यासक स्वरूप विवेचन
Author(s)
भागवत मंडल
Abstract
जावत धरि साहित्य समाजक वस्तु नहि बनत, ताबत धरि ओकरा प्रति समाजक लोक मे समर्पणक भाव नहि उत्पन्न हेतैक। इतिहास गवाह अछि जे कतेको चर्चित साहित्य समाजक स्वरूप बदलि देलकैक। आइ एकैसम शताब्दी मे साहित्य संग समाज सेहो स्वतंत्र बनि विचरण करय चाहैत अछि। परस्पर एक-दोसर समानताक रथ पर सवार नव जागृति आनय चाहैत अछि। रचनाकार लोकनि परिधि सँ बाहर भऽ ग्रसित मानसिकता वला लोकक नब्ज टटोलि रहल छथि। एहि कड़ीमे ‘मौलाइल गाछक फुल’ उपन्यासक रचयिता श्री जगदीश प्रसाद मंडल छथि। ई पहिल वेर श्रुति प्रकाशन, न्यू राजेन्द्रनगर, नई दिल्ली सँ 2009 ई० मे प्रकाशित भेल। ई एकैसम शतीक पहिल दशकक उपन्यास अछि। श्री मंडल जी तरकारीक खेती करैत लगातार मैथिली साहित्यक रचना मे लागल छथि।
How to cite this article:
भागवत मंडल. एकैसम शताब्दीक उपन्यासक स्वरूप विवेचन. Int J Appl Res 2017;3(6):1210-1212.


text:
गङ्गोत्री
गङ्गोत्री (अङ्ग्रेजी: Gangotri) भारतक उत्तराखण्डक उत्तरकाशी जिलाक एक शहर आया नगर पञ्चायत छी । गङ्गा नदी आ भागिरथी नदीक किनारमे अवस्थित ई एक पवित्र हिन्दू शहर छी । ई वृहत हिमालयन शृङ्खलामे लगभग ३,१०० मिटर (१०,२०० फिट) उचाईमे अवस्थित अछि । ई हिन्दूसभक चारि धाममे सँ एक छी । गङ्गोत्री गङ्गा नदीक उद्गम स्थान छी । ई स्थान उत्तरकाशीसँ १०० किलोमिटरक दूरी पर अवस्थित अछि । गङ्गा मैयाक मन्दिरक निर्माण गोरखा कमाण्डर अमर सिंह थापाद्वारा १८अम शताब्दीके शुरूआतमे कएल गेल छल आ वर्तमानमे मन्दिरक पुननिर्माण जयपुरके राजघरानाद्वारा कएल गेल छल ।


text:
सावित्रीबाई फुले
सावित्रीबाई गोविंदराव फुले (३ जनवरी १८३१ – १० मार्च १८९७) भारतक एक शिक्षिका, समाज सुधारिका एवं मराठी कवयित्री छि। हिन्कर अपन पति ज्योतिराव गोविंदराव फुले के संग मिलके महिला अधिकार आ शिक्षाक लेल बहुत काज सभ केन अछि। सावित्रीबाई भारतक प्रथम कन्या विद्यालयक प्रथम महिला शिक्षिका छि। हिन्का आधुनिक मराठी काव्यक अग्रदूत मानल जैत छि। १८५२ मे अछूत बालिका सभहक लेल विद्यालयक स्थापना केन छेला ।
परिचय[सम्पादन करी]
सावित्रीबाई फुले के जन्म ३ जनवरी १८३१ मे भेल छेल। हिन्कर बाबुक नाम खन्दोजी नेवसे आर म्याक नाम लक्ष्मी छेल। सावित्रीबाई फुलेक विवाह १८४० मे ज्योतिबा फुले स भेल छेल।
सावित्रीबाई फुले भारतक पहल बालिका विद्यालय क पहल प्राध्यापक आर पहल किसान स्कूलक संस्थापक छि। महात्मा ज्योतिबा के महाराष्ट्र आर भारत मे सामाजिक सुधार आंदोलन मे एकटा सबस महत्त्वपूर्ण व्यक्ति के रूप मे मनल जैत छि। हिन्का महिला सभहक आर दलित जनजाति क शिक्षित करै के प्रयास के लेल जानल जैत छि । ज्योतिराव, जे बाद मे ज्योतिबा के नाम से जानल गए सावित्रीबाई के संरक्षक, गुरु आर समर्थक छि। सावित्रीबाई अपन जीवन क एकटा लक्ष्य के रुपमे लेन छेल जेकर उद्देश्य विधवा विवाह करबेनै, छुआछूत मिटेनै, महिला सभक मुक्ति आर दलित महिलासभक शिक्षित बनेनै।


text:
पटना। पटना टिसन पर यात्री क भारी भीड कए देखैत रेलवे अगिला एक दू मास क बाद कईटा ट्रेन कए पटना जक्शन नहि आनत। जानकारी क अनुसार रेलवे पटना जक्शन स बहत रास ट्रेन कए नवनिर्मित पाटलिपुत्र स्टेशन स्थानांतरित करबाक विचार क रहल अछि। रेवले सूत्र क अनुसार संभवत: अप्रैल स कोलकाता दिसक कईटा ट्रेन राजेंद्र नगर स आ दिल्ली दिसक कईटा ट्रेन पाटलिपुत्र स्टेशन से खुलत। ज्ञात हुए जे एखन पटना टिसन स करीब 250टा ट्रेन रोजाना गुजरैत अछि, जाहि स एहि टिसन पर यात्री क भारी दबाव रहैत अछि, संगहि पटरी क रख-रखाव सेहो प्रभावित होइत अछि। ओना रेलवे बोर्ड एखन धरि पाटलिपुत्र कए टिसन क रूप मे मंजूरी प्रदान नहि केलक अछि, मुदा कहल जा रहल अछि जे रेल बजट मे एकर चर्च भ सकैत अछि। शुरुआत मे किछु चुनिंदा ट्रेन कए एहि दूनू टिसन स जोडबाक जानकारी भेट रहल अछि। रेलवे क एकटा अधिकारी क कहब अछि जे बॉम्बे जनता, जनसाधारण, संघमित्रा, पटना-पुणे एक्सप्रेस सन किछु ट्रेन पटना क बदला मे आब पाटलिपुत्र स आयल-जायल करत। एहिना दानापुर-हाबडा, कैपिटल, दानापुर-साहेबगंज, साउथ बिहार सन किछु ट्रेन राजेंद्रनगर स चलत। अधिकारी क कहब अछि जे एहन भेला स ट्रेनक परिचालय सुव्यवस्थित होएत आ पटना टिसन पर भीड सेहो कम होएत। सुरक्षा क नजरि स सेहो इ बहुत जरूरी अछि किया त रख-रखाव मे कमी क कारण दुर्घटनाक संभावना प्रबल रहैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
ओना त’ सब चुनाव मे बहुत नव चेहरा मैदान मे होयत अछि। अहि बेर बिहारक महासमर मे सेहो एकैटा चेहरा चर्चा मे अछि। हम बात क’ रहल छी पुष्पम प्रिया चौधरी (Pushpam Priya Chaudhary) कें। अपने कें बिहारक सीएम उम्मीदवार बतबै वली पुष्पम प्रिया चौधरी (Pushpam Priya Chaudhary) मधुबनी जिला कें बिस्फी विधानसभा क्षेत्र सं चुनाव लड़ती। ई जानकारी ओ खुद ट्वीट क’ देली।
कें छथि पुष्पम प्रिया चौधरी :
पुष्पम प्रिया कें ताल्लुकात जदयू एमएलसी रहि चुकल विनोद चौधरी कें बेटी छथि। पुष्पम केर 12 वीं धरी कें पढ़ाई दरभंगा मे भेल जकरा बाद ओ विदेश पढ़ें लेल चैल गेली। लंदन सं पढ़ि क’ लौटलि त’ सीधा बिहार चुनाव मे उतैर गेली। बिहारक सियासी रण मे उतरलि पुष्पम प्रिया प्लूरल्स (PLURALS) नामक एकटा पार्टी बनओने छथि। पुष्पम प्रिया (Pushpam Priya Chaudhary) चुनाव कें लेल जमि क’ मेहनत क’ रहल छथि। अपने सं टीम कें संग गाम-गाम जा क’ लोक सं मिलैत छथि। ओ बिहार मे बदलावक गति कें उड़ान देबाक वादा क’ रहल छथि। ओ कहैत छथि जे राज्यक विकास कें लेल सकारात्मक राजनीति करती। वो बिहारक मुख्यमंत्री बनैत छथि त’ अगला 10 वर्ष मे बिहार कें देशक सबसा विकसित राज्य बनेबाक दावा क’ रहल छथि। बतौर पुष्पम, 2030 धरी बिहारक यूरोपीय देशक बराबर बना देल जायत।


text:
दीया खान
दीया खान पञ्जाबी, पख्तुन वंशक एक नर्वेजियन ब्रिटिश चलचित्र निर्देशक आ मानवाधिकार कार्यकर्ता छी। सन् २०१३ मे दिया खानक निर्देशक आ निर्माताक रूपमे पहिल चलचित्र 'बानाज- ए लभ स्टोरी' (सन् २०१२) एमी अवार्ड आ पिबडी अवार्ड जीतऽमे सफल भेल छल। दियाक निर्देशन रहल दोसर चलचित्र 'जिहाद- ए स्टोरी अफ द अदर्स' बाफ्टा, गरियर्सन अवार्ड आ मोन्टे कार्लो टेलिभिजन महोत्सवक लेल नामाङ्कित कएल गेल छल। एखन धरि दिया ६ टा दस्तावेजीकरण चलचित्र बनाए चुकल अछि जहि कारण ओ २ बेर एमी अवार्ड जीत्ने अछि। ओ फ्युज मिडिया कम्पनीक अध्यक्ष आ सिस्टरहुड नामक पत्रिकाक मुख्य सम्पादक सेहो छी।
सन् २०१६ मे दिया केर युनेस्कोक कलात्मक स्वतन्त्रता आ रचनात्मकता वर्गक लेल सदभावना राजदूत नियुक्त कएल गेल छल। ओ ई श्रेणीक लेल नामाङ्कित होमए वाली पहिल व्यक्ति छल।
जीवनी[सम्पादन करी]
जन्म आ वंश[सम्पादन करी]
दियाक जन्म ७ अगस्त १९७७ मे नर्वेक राजधानी ओस्लोमे भेल छल। दिया नर्वेजियन अभिनेता आदिल खान कऽ पैग बहीन छी।
संगीत[सम्पादन करी]
दिया एक कलात्मक परिवारसँ सम्बन्ध रखैत अछि। दिया के बचपनसँ उनकर पिता नॉर्वे मे सांस्कृतिक गतिविधि कऽ एक सर्जक केने अछी । ओकर भारतीय शास्त्रीय संगीत क नॉर्वे मे लोकप्रिय बनावाक लेल बहुत अधिक काम केने अछि। संगीत आ कला मे अपन पिता क गतिविधि कारण दिया बचपनसँ ही संगीत सीखैल शुरू केने छल। दिया बहुत मेहनत कैर आ जल्दी ही संगीत क्षेत्रमे उनकर नाम चिहने लगल दिया साढ़े सात साल कऽ उमेर मे नार्वेजियन टीवी पे "रघुपति राघव राजा राम" भजन गाबै कर अपन कैरियर कऽ शुरुआत केलक। दिया पटियाला घराने के उस्ताद बड़े फ़तेह अली ख़ान आ सारंगी वादक उस्ताद सुल्तान खान क शिष्य छी।


text:
पटना, मिथिला मिरर : बिहार मे चुनावी बिगुल बाजी चुकल अछि। जन अधिकार पार्टी शनिदिन पटना स्थित कार्यालय मे चुनावी अभियान पर प्रेस वार्ताक आयोजन कएलक। प्रेसवार्ता केँ दौरान सभसँ पहिने जापक चुनावी अभियान लेल एकटा वीडियो गीत लौंच कएल गेल। गीतक बोल अछि ‘अब जनता का शासन होगा, जन-जन का सिंहासन होगा’ करीब पाँच मिनट केँ एहि गीतकक माध्यम सँ जापक विज़न केँ देखेबाक प्रयास कएल गेल अछि। एतबे नहि एकटा लघु चलचित्रक माध्यम सँ पप्पू यादव केँ नेता नहि जनताक सेवक रूप मे प्रस्तुत कएल गेल अछि। वीडियो मे पप्पू यादव द्वारा कोनो आपदा केँ समय लोक सभके केहन-केहन परिस्थिति केँ सामने करैत सेवा कएलाह ओकर चर्चा अछि। वीडियो के अंत मे जाप केहन बिहारक परिकल्पना क’ रहल अछि ओकर जानकारी देल गेल अछि।
जाप अध्यक्ष राजेश रंजन उर्फ पप्पू यादव प्रेस केँ संबोधित करैत कहलाह जे शुक्रदिन चुनाव आयोग द्वारा मात्र वर्चुअल आ डिजिटल रैलीक अनुमति देल गेल अछि ओहि केँ खिलाफ सोमदिन पार्टी कोर्ट मे जनहित याचिका यानि पीआईएल दाखिल करत। पप्पू यादव दलिल देलनि जे बिहार मे 80 प्रतिशत लोकक लग इंटरनेट सुविधा नहि छनि। गरीब लोक लग टीवी, मोबाइल, लैपटॉप नहि अछि। एहन मे कोनो राजनीतिक दल अपन बात जनता धरि कोना पहुँचाओत। कतेको क्षेत्र मे बाढ़ीक कारण बिजली तक नहि अछि। चुनाव प्रचार कोना कएल जा सकैत अछि। एहन मे सरकार पर हमला करैत कहलाह जे एहन बुझना जा रहल अछि जे चोर दरबाजा सँ सरकार बनेबाक साजिस अछि।
पप्पू यादव एकबेर फेर नीतीश सरकार पर आरोप लगेलनि जे बिहार मे जातिवाद केँ नाम पर जहर फैला रहल छथि। भ्रष्टाचार आ अपराध चरम पर अछि। रोजगार आ शिक्षाक मोर्चा पर नीतीश सरकार फेल अछि। बिहार कोरोना सँ डरल अछि। एहन मे जनता सँ कोना संपर्क भ’ सकत। नीतीश सरकार किसान विरोधी अछि। सुश्सन केँ नाम पर जनता केँ मुर्ख बना रहल अछि नीतीश कुमार। चुनाव मे एहिबेर जनता सबक सिखाओत आ सत्ता सँ बेदखल क’ देत।


text:
मधुबनी. जिलान्तर्गत सड़रा, मदनेश्वर स्थानमे, विद्याक अधिष्ठात्री देवी सरस्वतीक चारि-दिवसीय पूजनोत्सव सोमदिन, 18 फरवरी 2013 केँ सोल्लास हवन-विसर्जनक संग संपन्न भेल. ज्ञात हो जे मिथिलाक एहि छोट-छीन गाममे स्थानीय आदर्श सरस्वती पूजा समिति, सड़रा, मदनेश्वर स्थानक तत्वावधानमे पछिला 33 बरखसँ निरंतर देवी सरस्वतीक सार्वजनिक पूजा-अर्चना एवं एहि अवसरपर विविध सांस्कृतिक कार्यक्रमक आयोजन होइत रहल अछि. एहि अवसरपर पूजाक दोसर दिन गामक छात्र-छात्राक लेल संगीत, कविता वाचन, संभाषण एवं क्विज प्रतियोगिताक आयोजन कएल गेल छल जाहिमे करीब पचास गोट प्रतिभागी भाग लेने छल. प्रथम,द्वितीय एवं तृतीय पुरष्कारक अलावे सभ प्रतिभागीकेँ प्रोत्साहन स्वरूप समिति दिससँ सांत्वना पुरष्कार प्रदान कएल गेल. समिति द्वारा आयोजित एहिबेरक पूजाक मुख्य आकर्षण छल, पछिला तीन दशकक अपन क्रिया-कलापक "स्मारिका"क रूपमे लिपीबद्ध करबाक नेयार. गामक एहि सार्वजनिक आयोजनक समाजपर कतेक सकारात्मक प्रभाव पछिला तेंतीस बरखमे पड़लैक तकर आत्मालोचन जे "स्मारिका-2013" केँ रूपमे प्रकाशित कएल गेल. चंदन कुमार झाक संयोजकत्वमे प्रकाशित एहि स्मारिकामे गामक प्रबुद्धजन सभक आलेख, कथा, कविता आदि सम्मिलित कएल गेल अछि. एहि स्मारिकाक संपादन तारा कांत झा छथि.
एहि स्मारिकाक विमोचन पूजाक तेसर दिन वरिष्ठ आ प्रबुद्ध ग्रामीण द्वारा कएल गेल. स्मारिका विमोचनक अवसरपर आगत अतिथिक स्वागत समितिक वरिष्ठ सदस्य देवचंद्र ठाकुर कएलथिन. मूख्य वक्ता पं. अमरनाथ ठाकुर एहि अवसरपर विद्याक महत्ता, मानव जीवनमे एकर उपयोगिता आ प्रभावक विस्तारसँ वर्णन कएलनि संगहि ग्रामीणसँ अविद्याक त्याग करबाक आह्वान कएलनि. समारोहक अध्यक्षता उमेश चंद्र झा कएलनि. ओ अपन अध्यक्षीय उद्बोधनमे कहलनि जे हमसब आधुनिक शिक्षा आ आर्थिक प्रगतिक बाटपर चलैत-चलैत अपन माटि-पानिक संस्कार, रीति-रिवाज,मातृभाषा आ लोककलाकेँ बिसरि रहल छी आ एहिसँ हमसब अपनहि घरमे एकदिन अपरिचित बनि जायब तेँ व्यक्तिगत जीवनमे प्रगतिक संग समाजिक सरोकारसँ अपनाकेँ जोड़ि राखब आवश्यक अछि. एहिसँ पूर्व हरिश्चंद्र झा अपन संबोधनमे सामाजिक समरसता कायम रखैत, अपन संस्कारक रक्षा करैत, तथा परंपराक निर्वहनक करैत सामाजिक प्रगतिक खगता जनौलनि एवं युवासँ आह्वान कएलनि जे ओ सब समाजमे रचनात्मक परिवर्तनक हेतु एकजुट प्रयास करथि. पं. लोकानंद झा जीवनमे विद्या आ अनुशासनक महत्वपर इजोत दलेनि. मंच संचालक सह कार्यक्रमक संयोजक चंदन कुमार झा समितिक कार्यक्षेत्रमे सामाजिक सरोकारकेँ विशेषरुपेँ सम्मिलित करबाक खगता जनौलनि. धन्यवाद ज्ञापन दुर्गानंद झा द्वारा कएल गेल. एहि अवसरपर गामक सरपंच पशुपति नाथ झा, ललित चंद्र झा, आशुतोष कुमार झा 'मनटुन', आशुतोष झा "बबली", प्रसून कुमार झा, अमित कुमार झा, प्रवीण कुमार 'उगन', प्रवीण ठाकुर, राजेश सिंह, सोनू मण्डल, सुभाष झा, राजीब झा, हरिमोहन झा विशेष सक्रियता देखल गेल. कार्यक्रमक आरंभ तथा समापन सच्चिदानंद झा द्वारा क्रमशः पं.सर्वनारायण झा लिखित "सरस्वती वंदना" तथा 'यात्री' लिखित "भगवान हमर ई मिथिला.."क गायनक संग भेल. विसर्जनक उपरांत समितिक अध्यक्ष रमानंद झा आयोजनक सफलताक लेल सहयोगक हेतु सभ कार्यकर्ताक संगहि ग्रामीणक प्रति आभार प्रकट कएलनि. (Report: मिथिमीडिया ब्यूरो)
एहि स्मारिकाक विमोचन पूजाक तेसर दिन वरिष्ठ आ प्रबुद्ध ग्रामीण द्वारा कएल गेल. स्मारिका विमोचनक अवसरपर आगत अतिथिक स्वागत समितिक वरिष्ठ सदस्य देवचंद्र ठाकुर कएलथिन. मूख्य वक्ता पं. अमरनाथ ठाकुर एहि अवसरपर विद्याक महत्ता, मानव जीवनमे एकर उपयोगिता आ प्रभावक विस्तारसँ वर्णन कएलनि संगहि ग्रामीणसँ अविद्याक त्याग करबाक आह्वान कएलनि. समारोहक अध्यक्षता उमेश चंद्र झा कएलनि. ओ अपन अध्यक्षीय उद्बोधनमे कहलनि जे हमसब आधुनिक शिक्षा आ आर्थिक प्रगतिक बाटपर चलैत-चलैत अपन माटि-पानिक संस्कार, रीति-रिवाज,मातृभाषा आ लोककलाकेँ बिसरि रहल छी आ एहिसँ हमसब अपनहि घरमे एकदिन अपरिचित बनि जायब तेँ व्यक्तिगत जीवनमे प्रगतिक संग समाजिक सरोकारसँ अपनाकेँ जोड़ि राखब आवश्यक अछि. एहिसँ पूर्व हरिश्चंद्र झा अपन संबोधनमे सामाजिक समरसता कायम रखैत, अपन संस्कारक रक्षा करैत, तथा परंपराक निर्वहनक करैत सामाजिक प्रगतिक खगता जनौलनि एवं युवासँ आह्वान कएलनि जे ओ सब समाजमे रचनात्मक परिवर्तनक हेतु एकजुट प्रयास करथि. पं. लोकानंद झा जीवनमे विद्या आ अनुशासनक महत्वपर इजोत दलेनि. मंच संचालक सह कार्यक्रमक संयोजक चंदन कुमार झा समितिक कार्यक्षेत्रमे सामाजिक सरोकारकेँ विशेषरुपेँ सम्मिलित करबाक खगता जनौलनि. धन्यवाद ज्ञापन दुर्गानंद झा द्वारा कएल गेल. एहि अवसरपर गामक सरपंच पशुपति नाथ झा, ललित चंद्र झा, आशुतोष कुमार झा 'मनटुन', आशुतोष झा "बबली", प्रसून कुमार झा, अमित कुमार झा, प्रवीण कुमार 'उगन', प्रवीण ठाकुर, राजेश सिंह, सोनू मण्डल, सुभाष झा, राजीब झा, हरिमोहन झा विशेष सक्रियता देखल गेल. कार्यक्रमक आरंभ तथा समापन सच्चिदानंद झा द्वारा क्रमशः पं.सर्वनारायण झा लिखित "सरस्वती वंदना" तथा 'यात्री' लिखित "भगवान हमर ई मिथिला.."क गायनक संग भेल. विसर्जनक उपरांत समितिक अध्यक्ष रमानंद झा आयोजनक सफलताक लेल सहयोगक हेतु सभ कार्यकर्ताक संगहि ग्रामीणक प्रति आभार प्रकट कएलनि. (Report: मिथिमीडिया ब्यूरो)
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News
Tags: हालचाल


text:
पटना, मिथिला मिरर : बिहार मे चुनावी बिगुल बाजी चुकल अछि। विधानसभा चुनाव मे आचार संहिताक घोषणा केँ बाद जोड़-तोड़क राजनीति सेहो शुरू भ’ चुकल अछि। नेता सभ सेहो अपन सुरक्षित ठेकान ढूंढी रहल छथि। एहि बीच एकटा पैघ खबरि अछि जे लवली आनंद बेटा चेतन आनंद संग राजदक सदस्यता ग्रहण क’ लेलनि। बतादी जे लवली आनंद पूर्व सांसद आ बाहुबली नेता आनंद मोहन केँ पत्नी छथि।
बिहारक पूर्व मुख्यमंत्री राबड़ी देवी सँ हुनक आवास पर भेट कएलाक बाद पार्टीक प्रदेश अध्यक्ष जगदानंद सिंह आ तेजस्वी यादव हुनका दुद्नु माय बेटा केँ पार्टीक सदस्यता दियौलनि। एही अवसर पर राज्य सत्ताधरी गठबंधन एनडीए पर हमला करैत कहलनि जे एहि चुनाव मे नीतीशक सुफरा साफ भ’ जायत। नीतीश कुमार सुशासन केँ नाम पर बिहार जनता केँ ठकबाक काज क’ रहल अछि। राज्य मे भ्रष्टाचार आ अपराध चरम पर अछि। कानून व्यवस्था नामक कोनो चीज नहि अछि। नीतीश सरकार अपन सभ विरोधी सभके जेल भेज दैत अछि। हर हाल मे राज्यक सत्ता सँ नीतीश कुमार केँ उखारि फेकब आ तेजस्वी केँ मुख्यमंत्री बना क’ रहब। वर्त्तमान सरकार धुर जातिवादक अछि आ ऊँच जातिक संग दुर्व्यवहार करैत अछि। सवर्ण विरोधी अछि नीतीश सरकार।
जनतब दी जे जनवरी महिना मे महाराणा प्रतापक पुण्यतिथि पर मुख्यमंत्री नीतीश कुमार आश्वाशन देने छलाह जे चुनाव पूर्व आनंद मोहन केँ जेल सँ रिहाई करेबाक कोशिश कएल जायत। मुदा आचार संहिता लागू भेलाक बादो ओ बाहर नहि आबि सकलाह। तहिक प्रतिरोध मे राजदक संग गेलीह अछि। सियासी गलियारा मे एहन चर्चा चलि रहल अछि जे लवली आनंद अपना लेल आ किछु नजदीकी लोकक लेल राजद सँ टिकट माँगी सकैत छथि। आब देखबाक बात ई होयत जे लवली आनंद केँ पार्टी कहाँ सँ चुनावी मैदान मे उतारत। बिहारक जातिवादी राजनीति मे लवली राजूपतक प्रतिनिधित्व करैत छथि।


text:
कुमुद सिंह
अयोध्या जमीन मामला मे सुप्रीमकोर्ट जे फैसला देलक अछि ओकर निहितार्थ बुझब जरुरी अछि। मामला जमीन क मालिकाना हक स संबंधित छल। दूनू पक्ष उक्त जमीन पर अपन दावा क रहल छल। अदालत दूनू पक्षक दावा कए खारिज क जमीन सरकार कए सौंप देलक। ओहूना 1950 क जमींदारी हस्तानांतरण कानून क बाद जमीन क सेटलमेंट उत्तर प्रदेशक राज्यपालक नाम स अछि। जमीनक मालिक यूपी सरकार अछि। ताहि लेल अदालत जमीनक लीज ककरो नहि द सरकार लग छोडि देलक। मूल मुकदमाक फैसला इ भेल।
आब सवाल उठैत अछि जे अदालत दूनू पक्ष कए दावा किया खारिज केलक। हिंदू पक्ष इ साबित नहि क सकल जे बाबरी मस्जिद कोनो मंदिर कए तोडि कए बनाउल गेल अछि। रामजन्म भूमि क दावा धार्मिक भावना स जुडल अछि, मुदा ढांचा कोनो मंदिर कए तोडि कए बनाउल गेल या परती जमीन पर बनल छल, इ पता लगेबा लेल किछु आर्कियोलॉस्ट क गवाही कए अदालत महत्वपूर्ण मानलक। अदालत कहलक जे गवाह क बयान स इ साबित नहि भ रहल अछि जे एहि ठाम कोनो मंदिर छल, ताहि लेल हिंदू पक्ष क दावा खारिज। मुस्लिम पक्ष क इ दावा स्वीकार भेल जे एहि ठाम मस्जिद छल, जेकरा तोडल गेल आ आब एहि ठाम मस्जिद क कोनो ढांचा नहि अछि। दरअसल अदालत हाल हासिल ओकरा एकटा सरकारी परती जमीन मानलक। जाहि ठाम नहि मंदिर छल आ नहि मस्जिद अछि। अदालत परती जमीन पर मंदिर कए प्राथमिकता ताहि लेल देलक किया कि राम जन्म भूमि क धार्मिक भावना खास खाता-खेसरा स जुडल अछि, जखनकि मस्जिद लेल खास खाता-खेसरा वर्तमान परिस्थिति मे महत्वपूर्ण नहि रहल। अगर ढांचा ध्वस्त नहि भेल रहिते त दोसर गप छल।
आब त सब जमीन एक रंग। ताहि लेल अदालत कहलक जे सरकार एकटा ट्रस्ट बना कए ओहि ठाम मंदिरक निर्माण क सकैत अछि आ मुस्लिम पक्ष लेल जमीन क व्यवस्था करबाक आदेश सरकार के देलक। देश में कई ठाम सडक या अन्य काज लेल मंदिर, मस्जिद या मजार क स्थानांतरण कैल गेल अछि। एहि ठाम इ देखब जरुरी अछि जे मस्जिद निर्माण स पहिने सेहो ओहि ठाम एकटा गैर इस्लामिक ढांचा छल, जे मंदिर नहि छल, मुदा किछु जरुर छल। एहन मे जखन वर्तमान मे ओहि खाता-खेसरा पर कोनो मस्जिद क ढांचा नहि अछि त मुस्लिम लेल ओहि जमीन क बदला मे दोसर जमीन देल जा सकैत अछि। जस्टिस गांगुली क इ आशंका सही अछि जे एहि फैसला स ओहि सब ढांचाक सुरक्षा पर खतरा उत्पन्न भ गेल जाहि ढांचा पर बाबरी मस्जिद जेकां संदेह पैदा कैल जाइत रहल अछि, मुदा जस्टिस गांगुली इ बिसरी जाइत छथि जे एहि फैसला मे बेर बेर ओहि एक्ट क जिक्र अछि जाहि मे इ सुनिश्चित कैल गेल अछि जे 1950 क बाद कोनो ढांचा पर एहि तरह मुकदमा नहि भ सकैत अछि। 1992 मे बनल एहि कानून स अयोध्या मामला कए बाहर राखल गेल छल। ताहि लेल आब ओ सवाल आन ठाम उठायब संभव नहि अछि। दोसर सबस महत्वपूर्ण गप इ जे अगर मंदिर क अवशेष भेट गेल रहिते त संदेह आ आशंका कए बल आन ठामक मामला मे सेहो भेट सकैत छल, मुदा आब इ साबित भ गेल जे कोनो मस्जिद क निर्माण मंदिर कए तोडि कए नहि भेल होएत।
‘’25 सितंबर 1866 कए ‘मोहम्मद अफ़ज़ल बनाम तुलसीदास आओर अन्य बैरागी’ मामला मे अदालत मे दलील देल गेल जे बैरागी पंथ क किछु लोक बाबरी मस्जिद लग शिवालय बनेबाक इच्छुक छथि। बैरागी सब मस्जिद परिसर मे एकटा कोठली बनाकए ओहिठाम मूर्ति सेहो राखि देलक। एहि स किछु दिन पहिने किछु गोटे परिसर मे राम चबूतरा बना देलथि, जाहि कारण स दंगा भड़कल। 12 अक्टूबर, 1866 कए फ़ैज़ाबाद क डिप्टी कमिश्नर तुलसीदास आ बैरागी क ख़िलाफ़ फ़ैसला सुनेलथि।
(सुप्रीम कोर्ट जजमेंट, पेज 803, 804)’’
ताहि लेल एहि दिवानी मुकदमाक सामाजिक, एतिहासिक आ राजनीतिक पक्ष सेहो विशाल रहल अछि। एहन मे अदालतक फैसला स इतिहास, समाज आ राजनीतिक सोच मे सेहो बदलाव आयब तय छल। एक सामाजिक और एतिहासिक पक्ष देखल जाये त अदालत अपन एतिहासिक फैसला स मुस्लिम पक्ष कए मंदिर तोडबाक आरोप स पूर्णत: बरी क देलक आ हिंदू पक्ष कए मस्जिद तोडबाक लेल आरोपित बना मुकदमा जारी रखबाक व्यवस्था देलक। कोर्टक आदेशक बाद मुस्लिम समाजक माथ पर लागल कलंक मिटा गेल। अयोध्या मे कोनो मंदिर नहि तोडल गेल। बाबर कोनो मंदिर नहि तोडलथि। बाबरी मस्जिद कोनो मंदिर तोडि कए नहि बनाउल गेल अछि। मुदा जे कलंक डेढ सौ साल स बेसी समय स मुस्लिम समाजक माथ पर छल, ओ कलंक आब हिंदूक ललाट पर अदालत ठोकी देलक अछि। अदालत साफ शब्द मे कहलक जे एकटा मस्जिद मे गैर कानूनी तरीका स मूर्ति राखल गेल। बाबरी मस्जिद तोडल गेल। एहि दूनू अपराध लेल मुकदमा चलत। बाबर आ समस्त मुस्लिम समाज कए अदालत एकटा पैघ आरोप स मुक्त क देलक। विश्व मे इस्लाम पर उठैत आंगुरक बीच भारतीय सर्वोच्च न्यायालय क एहि फैसलाक एकटा राजनीतिक निहितार्थ सेहो अछि। सुप्रीम कोर्ट मुसलमान कए जाहि विध्वंशक छवि स मुक्त लेकर ओहि छवि स हिंदू कए आरोपित क देलक।
यैह कारण अछि जे फैसलाक बाद मुस्लिम पक्ष लग उपलब्ध कानूनी विकल्प पर विधि विशेषज्ञ प्रोफेसर मुस्तफा कहलथि जे उच्चतम न्यायालय क फैसलाक बाद कानूनी विकल्प पुनर्विचार क होइत छै। हमरा नहि लगैत अछि जे एहि मामला मे पुनर्विचार क याचिका दायर हेबाक चाही। हमर मानब अछि जे एहि मामला मे मुसलमान क पैघ जीत भेल अछि। हिन्दू दिस स हुनका पर जे सबसे पैघ आरोप छल, एकटा कलंक छल जे बाबरी मस्जिद राम मंदिर कए तोडि कए बनाउल गेल अछि, उच्चतम न्यायालय ओहि आरोप कए खारिज क देलक अछि। एकर मतलब अछि जे बाबर कोनो मंदिर कए तोडि कए कोनो मस्जिद नहि बनेलथि। इ मुख्य दलील छल, जेकरा अदालत खारिज क देलक।
उल्लेखनीय अछि जे सुप्रीम कोर्ट मानलक जे बाबरी मस्जिद 1528 मे बनल छल। 2002-03 क एएसआइ क रिपोर्ट क हवाला स अदालत इ सेहो कहैत अछि जे कतहु स इ साबित नहि भ सकल जे बाबरी मस्जिद कोनो मंदिर कए तोडि कए बनाउल गेल छल। सुप्रीम कोर्ट कहैत अछि जे 1934 मे मस्जिद कए क्षतिग्रस्त कैल गेल। 1949 मे मस्जिद मे किछु लोक मूर्ति रखबाक ग़ैर-क़ानूनी काज केलथि. सुप्रीम कोर्ट कहैत अछि जे 1992 मे मस्जिद कए तोडब अपराध छल आ एहि पर मुकदमा चलैत रहत।
सुप्रीम कोर्ट कहैत अछि जे 1885 मे राम चबूतरा कए असली जन्मस्थान कहल गेल छल। 1857 मे भीतर आ बाहर दूटा परिसर बना अंग्रेज़ दीवार ढार केलक। भीतर मस्जिद प्रबंधन क कब्ज़ा आ अधिकार छल। राम चबूतरा बाहर छल। सुप्रीम कोर्ट कहैत अछि जे राम चबूतरा पर मंदिर बनेबाक अनुरोध 1885 मे ब्रिटिश अदालत ख़ारिज क देने छल। ज्ञात हो जे 1992 मे मस्जिद तोड़निहार सब राम चबूतरा कए सेहो तोडि देलथि। चूकिं इलाहाबाद हाई कोर्ट भीतरी और बाहरी परिसर कए दूटा अलग-अलग यूनिट मानने छल आ सुप्रीम कोर्ट ओकरा सिंगल यूनिट मानलक ताहि लेल मस्जिद बनेबा लेल जमीन कोनो आन खाता-खेसरा क देल जायत।
28 नवंबर, 1858 कए अयोध्या क थानेदार शीतल दुबे अंग्रेज़ कए एकटा रिपोर्ट सौंपलक. रिपोर्ट मे कहल गेल अछि जे निहंग सिंह फ़क़ीर खालसा नामक एकटा सिख मस्जिद मे घुसि कए पूजा-हवन केलक अछि। गुरु गोविंद सिंह क पूजा कैल गेल। एहि दौरान 25टा सिख ‘सुरक्षा’ लेल गेट पर तैनात छलाह।
‘’ एएसआई इलाहाबाद हाई कोर्ट कए अपन रिपोर्ट सौंपने छल। जखन हाई कोर्ट मे नींव मे भेटल अवशेष पर ज़िरह भ रहल छल त कईटा दिलचस्प तथ्य सामने आयल। किछु आर्कियोलॉस्ट क कहब छल जे नींव मे भेटल अवशेष बौद्ध आओर जैन स्थलक प्रतीक होइत अछि। हाई कोर्ट अपन ऑब्जर्वेशन मे कहलक जे नींव क अवशेष बता रहल अछि जे ओहि ठाम कोनो शिवालय छल। सुप्रीम कोर्ट सेहो शिवालय कए खारिज नहि केलक ’’
(सुप्रीम कोर्ट का जजमेंट, पेज 545)
एएसआइ कोर्ट कए 574 पेज क रिपोर्ट सौंपने अछि, जाहि मे राम मंदिर क कतहु जिक्र नहि अछि। आर्कियोलॉजिस्ट क बीच कहियो एहि बात पर सर्वसम्मति नहि बनल जे मस्जिद क नींव मे भेटल वस्तु आखिर कौन तरहक ढांचाक अवशेष थीक। कियो मंदिर क अवशेष त कियो ‘पुरान ईदगाह’ कहलक, किछु त बौद्ध आओर जैन प्रतीक करार द देलक। खुदाई करनिहार दू सदस्य सुप्रिया वर्मा आ जया मेनन हाई कोर्ट मे कहलथि जे किछु प्रतीक कए ‘हिंदू प्रतीक’ कहल जा रहल अछि मुदा इ बुद्धिस्ट, जैन आ इस्लामिक स्ट्रक्चर सेहो भ सकैत अछि।
सुप्रीम कोर्ट अपन फ़ैसला मे ओहि रिपोर्ट क हवाला दैत कहलक जे ज़मीन क नीचा क अवशेष ‘गैर इस्लामिक’ अछि। मुदा इ सेहो कहलक अछि जे बाबरी मस्जिद कोनो मंदिर कए तोडि कए नहि बनाउल गेल अछि। एहन कोनो सबूत नहि अछि। यानी जे ढाचा तोडल गेल ओ बाबरी मस्जिद छल। जेकरा तोडनिहार पर मुकदमा चलत।
कुल मिला कए अयोध्या मामला ‘हिंदू बनाम मुस्लिम’ क मामला नहि छल। इ एकटा टाइटल केस छल। निर्मोही अखाड़ा, राम लला विराजमान आओर सुन्नी वक़्फ़ बोर्ड क बीच क मामला छल। राम चबूतरा 1850 क दशक मे बनल। राम लला क मूर्ति 1949 मे राखल गेल। अदालत एहि सबटा तथ्य कए स्वीकार करैत मुसलमान समाज कए एहि आरोप स बरी क देलक जे अयोध्या मे कोनो मंदिर कए तोडि कए कोनो मस्जिद बनाउल गेल। हां अयोध्या में हिंदू समाज जरुर एकटा मस्जिद कए तोडबाक अपराध केलथि, जेकर सजा हुनका कानून देत। मस्जिद त कोनो जमीन पर बनि जायत, मुदा जे दाग, जे कलंक एहि अदालती फैसला स मिटाउल गेल अछि ओ सचमुच इस्लाम कए दुनियाक नजरि मे एकटा शांति आ भाईचारा क प्रतीक बना देलक। हिंदू समाज लेल आब इ एकटा एहन दाग अछि जे बाबरी मस्जिद विध्वंस मामला क फैसला एलाक बाद मिटा सकत बा नहि इ कहब आजुक तारीख मे मुश्किल अछि।


text:
Wednesday, April 11, 2012
मेहनतिक दरद :: जगदीश मण्डल
मेहनतिक दरद
एकटा लोहार छल। मेहनति आ लूरिसँ परिवार नीक-नहाँति चलबैत छल। मुदा बेटा जेहने खर्चीला तेहने कामचोर छलैक। बेटाक चालि-चलनि देखि लोहारकेँ बड़ दुख होय। सभ दिन दशटा गारि आ फज्झति बेटाकेँ करए मुदा तैयो बेटा लेल धनि सन। कोनो गम नै। लोहार सोचलक जे ई एना नै मानत। जाबे एकरा खर्च करैले पाइ देनाइ नै बन्न कऽ देबै ताबे एहिना करैत रहत। दोसर दिनसँ पाइ देब बन्न कऽ कहलकै- “अपन मेहनतिसँ चारियोटा चौबन्नी कमा कऽ ला तखन खर्च देबौ। नै तँ एक्को पाइ देखब सपना भऽ जेतौ।”
बापक बात सुनि बेटा कमाइक प्रयास करए लगल। मुदा लूरिक दुआरे हेबे ने करै। अपन पछिला रखल चारिटा चौबन्नी लेने पिता लग आबि कऽ देलक। पिता भाथी पजारि हँसुआ बनबैत छल। चारू चौबन्नीकेँ आगिमे दऽ कहलकै- “ई पाइ तोहर कमाएल नै छियौ।”
पिताक बात सुनि बेटा लजाइत ओतएसँ ससरि गेल।
दोसर दिन चुपचाप माएसँ चारिटा चौबन्नी मंगलक। माए देलकै। चारू चौबन्नी लेने बेटा बाप लग पहुँचल। बेटाक मुँहे देखि पिता बूझि गेल। चारू चौबन्नी बेटा बापकेँ देलक। भीतरसँ बापकेँ तामस रहबे करै। ओ चारू चौबन्नी हाथमे लऽ पुनः आगिमे फेकि देलक।
पिताक काज देखि बेटा बुझलक जे बिना कमेने काज नै चलत। तखन ओ मेहनति करए लगल। तेसर दिन चारिटा चौबन्नी बापक हाथमे देलक। चारू चौबन्नीकेँ लोहार पहिलुके जकाँ आगिमे फेकए लगल। आकि हल्ला करैत बेटा बापक हाथ पकड़ि बाजल- “बाबू, ई हमर मेहनतिक पाइ छी। एकरा किअए बेदरदी जकाँ नष्ट करै छिऐ?”
बाप बूझि गेल। मुस्कुराइत बेटाकेँ कहए लगल- “बेटा, आब तूँ बुझलेँ जे मेहनतिक कमाइक दरद केहेन होइ छै। जाधरि अन्ट-सन्टमे हमर कमेलहा खरच करै छलेँ ताधरि हमरो एहने दरद होइ छलए।”
पिताक बात बेटा बूझि गेल तखने सप्पत खेलक जे आइ दिनसँ एक्को पाइ फालतू खर्च नै करब।
Subscribe to: Post Comments (Atom)


text:
दिल्ली,मिथिला मिरर-शिवेश कुमार झाः रविदिन राइत चिन्नास्वामी स्टेडिममे खेलल गेल आईपीएल-9 केर फाइनल सब तरहें रोमांचक आ दर्शकक लेल टका वसूल करैयवला खेल रहल। अहि हाईटेंशन मैच मे टॉस जीत हैदरबादक कप्तान डेविड वार्नर पहिले बल्लेवाजी करवाक निर्णय लेलाह। हलांकि शुरूआतीक तीन ओवरमे मैच थोड़े शांत रहल मुदा ओहिकें बाद वार्नर और धवन अपन हाथ अहि तरहें खोललनि जे विरोधी धराशाई भए गेलाह। 28 रनक स्कोर पर धवन त कैच आउट भए गेलाह मुदा दोसर दिस धुंआधार बल्लेवाजी करैत स्कोरकें सम्मान जनक स्कोर तक पहुंचा देलाह।
एक बेर फेर सं हैदराबादक कप्तान वार्नर कप्तानी पारी खेलाइत 69 बनेलाह जखन कि बेन कटिंगक धुंआधार 39 रनक बदौलत हैदराबाद अपन रन संख्याकें 208 तक पहुंचेवामे सफल रहल, खास बात इ रहल जे फाइनलमे युवाराज सिंह प्रदर्शन सेहो ठीक-ठाक रहलनि आ ओहो 38 रनक पारी खेललाह।
209 रनक पहाड़ सन लक्ष्यक पाछू करैत उतरल बैंगलोरकें टीम तूफानी शुरूआत करैत स्कारेकें 9 ओवरमे बिना कोनो नुकसानक 100 कें पार पहुंचा देलक। बैंगलोरकें दिस सं क्रिस गेल 38 गेंदमे 76 रनक तूफानी पारी खेलैत मैचकें पूर्ण रूप सं सहज बना देने छलाह, मुदा क्रिस गेल कें गेलाक बाद मोर्चा कप्तान कोहली संम्हारलनि आ ओहो तुरंत 50 बना लेलाह। मुदा अहि दुनू विकेट ऑउट भेलाक बाद कियो बैंगलोर दिस सं नहि टिकला आ अंतमे हैदराबाद अहि रोमांचक मैचकें 8 रन सं जीत लेलक।
अहि टूर्नामेंटमे सब सं बेसी 973 रन बना कऽ विराट कोहली ऑरेंज कैप रहला जखन कि हैदराबादक भुवनेश्वर कुमार सब सं बेसी 23 विकेट लय सीरीजमे पर्पल कैप हासिल करवामे सफल रहलाह। श्रृंखलामे दोसर स्थान पर रन बनेवामे वार्नर 848 आ एबी डिविलियर्स 682 रन बना तेसर स्थान पर रहला।
फाइनलमे बैंगलोर कें 8 रन सं हरा सन राइजर्स हैदराबाद बनल चैंपियन
दिल्ली,मिथिला मिरर-शिवेश कुमार झाः रविदिन राइत चिन्नास्वामी स्टेडिममे खेलल गेल आईपीएल-9 केर फाइनल सब तरहें रोमांचक आ दर्शकक लेल टका वसूल करैयवला खेल रहल। अहि हाईटेंशन मैच मे टॉस जीत हैदरबादक कप्तान डेविड वार्नर पहिले बल्लेवाजी करवाक निर्णय लेलाह। हलांकि शुरूआतीक तीन ओवरमे मैच थोड़े शांत रहल मुदा ओहिकें बाद वार्नर और धवन अपन हाथ अहि तरहें खोललनि जे विरोधी धराशाई भए गेलाह। 28 रनक स्कोर पर धवन त कैच आउट भए गेलाह मुदा दोसर दिस धुंआधार बल्लेवाजी करैत स्कोरकें सम्मान जनक स्कोर तक पहुंचा देलाह।


text:
गणतंत्र दिवसक मौका पर दिल्लीक राजपथ पर आन, बान आ शान स चलैत भारतीय सैनिक आ युद्घक विमान
मुकुन्द मयंक बर्ष 2012 या 2013 छल हेते, लहरियासराय (दरभंगा) स्थिति एकटा कोनो निजी विद्यालय पर मैथिली काव्य गोष्टि आयोजित...Read more
पटना : कोरोना मामलाक सुनवाई क दौरान राज्य सरकार दिस स देल गेल हलफनामा मे हाईकोर्ट कए कहल गेल अछि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
केएस चित्रा
कृष्णन नायर शान्तिकुमारी चित्रा (प्रचलित नाम: के. एस. चित्रा या चित्रा, जन्म: २७ जुलाई १९६३) एक भारतीय पार्श्व गायिका छी। ओ भारतीय शास्त्रीय सङ्गीत, भक्ति आ लोकप्रिय सङ्गीतक गीत गबैत अछि। ओ मलयालम, कन्नड़, तमिल, तेलुगु, उड़िया, हिन्दी, असमिया, बङ्गाली, बड़गा, संस्कृत, तुलु, उर्दु आ पञ्जाबी भाषाक गीतसभक लेल आवाज देनए अछि। ओ छ टा राष्ट्रिय चलचित्र पुरस्कार (महिला गायिकासभमे सँ सबसँ अधिक), पाँच फिल्मफेयर पुरस्कार-दक्षिण आ ३१ भिन्न भिन्न राज्य चलचित्र पुरस्कारसभक प्राप्तकर्ता छी। ओ सब दक्षिण भारतीय राज्य चलचित्र पुरस्कार जीतने अछि। हुनका दक्षिण भारतक छोटी बुलबुल आ केरलक बुलबुल कहल जाएत अछि।[१]
प्रारम्भिक जीवन आ परिवार[सम्पादन करी]
सन्दर्भ सामग्रीसभ[सम्पादन करी]
- ↑ नायर, सुलेखा (२३ जनवरी २००१), "Nightingale of the south" [दक्षिण की कोकिला], एक्सप्रेस इण्डिया (अंग्रेज़ीमे), अन्तिम पहुँच ४ जून २०१४।


text:
बाढ़ि
बाढ़ि नदीमे पानि बढलाक अवस्थाके कहल जाइत अछि। बाढ़ि अधिक मात्रामे पानि एकत्र भेनाइक सेहो बुझल जाइत अछि । सामान्य रुपमे वर्षा मौषममे अत्याधिक पानि परलाक बाध नदीमे बाढ़ि आबैत छैक।[१]
बाढ़िसँ आसपासक जमीन कटान भऽ नदीक आसपासक जमीन डुबैत अछि जेकरा डुबान, कटान सेहो कहल जाइत अछि।[२]
बाढ़िमे कोना करी
अपने स्थिती कऽ जानी[सम्पादन करी]
- नयाँ इलाकामे पहुँचला पर निचला जगहसभ कऽ पता लगाबी।
- पहिलेसँ स्थानीय ऊंच इलाकाक दिस भागऽक रास्ता सोचिके राखि। किछ रास्ता बन्द सेहो भऽ सकैत अछि, कृपया एकाधिक रस्ता सोचिके राखि।
- आपातकालीन सेवासभ - पुलिस, अस्पताल आ फायर ब्रिगेड (दमकल विभाग)क फोन नम्बर अपने साथ राखि आ घरऽक आस-पास सेहो राखि।
किछ सामान घर पर एकत्रित राखी[सम्पादन करी]
१) अगर आंहा ऐहन इलाकामे रहैट छी जहि ठाम बाढ़िक सम्भावना अछि ताए पहिलेसँ आपातकालीन निर्माण वस्तुसभ कऽ एकत्रित करी।
- जेनाकी -
- प्लाइवुड
- प्लास्टिक/टार्पौलिन
- काठ
- कीला (काटी)
- हथौड़ी
- आरी
- बेलचा/खुरपा,
- बालुसँ भरल बोरा, इत्यादि।
२) आपातकालीन स्तिथिसभक लेल किछ समान अपन साथ थैलीमे राखी
- जेनाकी -
- टार्च आर अतिरिक्त बैटरिसभ (सेल)
- बैटरी-चालित रैडियो/ट्रान्सिस्टर आर अतिरिक्त बैटरिसभ (सेल)
- बैन्डेज, गौज, कटल-जलल कऽ दवाई
- पेट खराब, बुखार, दर्द इत्यादि कऽ दवाई (आ जे दवाई घरक कोनो सदस्यक नियमित लेबऽ पड़ैत होइ सेहो)
- पीबऽ वला पानिक बोतल (हरेक आदमी तथा महिलाके सभ दिन तीन लीटर पानि लगैत अछि)
- खाई कऽ समान
- पैसा
३) अपन जरूरी कागजातसभ एक ठाम राखी।
४) घरक बाढ़ि बीमा करावी आर बीमाक कागज सेहो साथ राखी।
५) घरक कीमती समान (फ्रीज़, टीवी)क सूची बनाबी आ ओकर तस्वीर सेहो खीचि राखि।
अपन घरके सुरक्षित बनाबी[सम्पादन करी]
- घरक पहिल तल्लाके दीवारमे सूजनसँ बचबाक लेल ओकरा जल-रोधक केमिकलसँ सील करी।
- घरके गन्दा पानिक ड्रेनमे वल्व लगवाबी ताकि बाढ़िक पानि वहि जगहसँ घरमे नै घुसे। आपातकालीन स्थितिमे आहाँ रबरक गेन्द इस्तमाल करि सकैट छी।
- घरक गीजर, फर्नेस आर स्विच/प्लग पायन्ट घरके ऊपरी हिस्सामे लगावी।
अपन परिवारसभ कऽ आपातकालीन स्थितिके लेल तैयार करी[सम्पादन करी]
- आफत एला पर ई सम्भव अछि कि आँहा आ आँहाके घरक लोक दफ्तर/कर्मस्थल/पाठशालामे फंसि जाएब।
- ई स्थितिमे दोसर शहरमे रहनिहार दोस्त/रिश्तेदार कऽ पहिलेसँ 'सम्पर्क-व्यक्ति' निर्णय करिके राखी।
- आपातकालीन स्तिथिमे अक्सर दूरक टेलिफोन (एस.टी.डी) लाइने काम करैत अछि, पर स्थानिय (लोकल) फोन नै चलैत सकैत अछि।
- ई ज़रूर जाँची कऽ घरमे सभके ई व्यक्तिक नाम, ठेकाना आ टेलिफोन नम्बर पता होइ।
- बिजली, पानि आ गैसके लाइ बन्द करनाइ सीखी आर घरमे सबके सेहो सीखाबी। बाढ़िमे एकरा सभके बन्द करनाई आवश्यक भऽ सकैत अछि।
पंचमेल[सम्पादन करी]
- गाड़ीके टैन्कमे पेट्रोल तथा डीजल हमेशा भरिके राखऽक कोशिश करि। बाढ़िके समय अक्सर पम्प बन्द रहैत अछि।
एहो सभ देखी[सम्पादन करी]
बाह्य जडीसभ[सम्पादन करी]
- बाढ - तैयार रहें (गेट रेडी, गेट थ्रू)
- अमेरिकी रेड क्रास बाढ़ जानकारी
- नार्थ डाकोटा स्टोट यूनिवर्सिटी, संयुक्त राष्ट्र, क्रषि विभाग
- फेडेरल इमर्जन्सि मैनेजमेन्ट एजंसी, संयुक्त राष्ट्र
सन्दर्भ सामग्रीसभ[सम्पादन करी]
- ↑ "FFG", अन्तिम पहुँच २९ जनवरी २०१३।
- ↑ http://radiokantipur.ekantipur.com/news/2017-08-14/20170814092534.html


text:
दिल्ली-मिथिला मिररः दिल्ली-एनसीआरमे रहनिहार आ अकॉउंट्स केर क्षेत्रमे कैरियर बनेवाक इच्छूक व्यक्ति लोकनिक लेल रोजगारक एकटा अवसर अछि। दिल्लीक कड़कड़डूमा स्थित ब्रजमोहन सिंह एण्ड एसोसिएट्स (चार्टर्ड अकाउंटेंट)क ऑफिसमे 3 गोट आर्टिकल असिसटेंट, 4 गोट अकाउंटेंट आ एकटा मर्केटिंग एग्जिक्यूटिवक आवश्यकता अछि। कंपनी अपन विस्तार कऽ रहल अछि आ एहि क्रममे नव वेंचर गुरूग्राममे खुजत। कंपनीकेँ ओहोठाम किछु युवाक खगता हेतैक।
योग्यता बी.कॉम अथवा आईपीसीसी हेवाक चाही, फ्रेशर सेहो अपन बायोडेटा पठा सकैत छथि। चयनित व्यक्तिकें तनख्वाह हुनका योग्यता आ काज केर क्षमताक हिसाब सं देल जेतनि। इच्छूक व्यक्ति अपन बायोडेटा अहि ई-मेल आईडी पर पठाबैथ snjhaca@gmail.com अथवा +91-9717307795 फोन सं संपर्क करैथ।
सीए आॅफ़िसमे 3 गोट आर्टिकल सहित अन्य पद पर नौकरीक अवसर
दिल्ली-मिथिला मिररः दिल्ली-एनसीआरमे रहनिहार आ अकॉउंट्स केर क्षेत्रमे कैरियर बनेवाक इच्छूक व्यक्ति लोकनिक लेल रोजगारक एकटा अवसर अछि। दिल्लीक कड़कड़डूमा स्थित ब्रजमोहन सिंह एण्ड एसोसिएट्स (चार्टर्ड अकाउंटेंट)क ऑफिसमे 3 गोट आर्टिकल असिसटेंट, 4 गोट अकाउंटेंट आ एकटा मर्केटिंग एग्जिक्यूटिवक आवश्यकता अछि। कंपनी अपन विस्तार कऽ रहल अछि आ एहि क्रममे नव वेंचर गुरूग्राममे खुजत। कंपनीकेँ ओहोठाम किछु युवाक खगता हेतैक।


text:
Thursday, August 9, 2012
प्रेमक बलि
प्रवल आ सुमन एक दोसरसँ बहुत प्रेम करैत छल | दुनू संगे- संग बितल पाँच बरखसँ पढि रहल छल आ ओहि समयसँ दुनूक बिचक चिन्हा परिचय कखन अगाध प्रेममे बदैल गेलै से दुनूमेसँ कएकरो सुधि नहि रहलै | आब दुनूक प्रेम अपन चरम सीमापर पहुँच चुकल छैक आ एक दोसरकेँ बिना जीवनक कल्पनो दुनूक लेल असहनीय छैक | दुनूक प्रेम आब दुनूक एकान्तीसँ निकैल कालेज कम्पलेक्समे गमकए लगलै आ तरे-तरे गाम तक सेहो | मुदा रुढ़िवादी ताना-बानामे बुनल समाजक व्यवस्थामे दुनूक मिलन आ विवाहक कल्पनो असंभव छलैक | किएक तँ प्रवल ब्राह्मण आ सुमन तेली जातिकेँ छल आ प्रवलक माए बाबू आ समाजकेँ लोग एहि बिजातीय विवाहकेँ पक्षमे कोनो हालतमे तैयार नहि | एहि सभ गप्पक अनुभब प्रवल आ सुमनकेँ सेहो भेलैक मुदा ओहो दुनू अप्पन प्रेमसँ बन्हल वेबस | करए तँ करए की ? समाजक व्यबस्थाक कारणे ब्याहक कल्पने मात्रसँ देह सिहैर जाइ | दुनूक प्रेम आब ओइ सिखरपर पहुँच गेलैक जतएसँ वापसीक कोनो गुंजाइस नहि | मए बाबू सभटा जनितो समाजक डरे गप्प मानैक तैयार नहि |
एक दिन दुनू गोटा एहि विषयपर गप्प करैत रहे, प्रवल बाजल, "चलू दुनू गोते दिल्ली, मुम्बई भागि ओहि ठाम ब्याह कए लेब नहि कोनो समाज नहि गाम आ नहि माए बाबूक डर |"
सुमन, "से तँ ठीक छैक मुदा हम अपन जीवन जीबैक लेल हुनक जीवनसँ कोना खेलव जीनक जीवैक आसा अपना दुनू गोते छी | सोचू हमरा भगला बाद हमर माए बाबूकेँ आ अहाँक भगला बाद अहाँक माए बाबूक समाजमे की प्रतिस्ठा रहि जेतैंह आ ओकर बाद हुनक जीवन केहन हेतैंह आ एहेन कए कs की हम दुनू अपन जीवनकेँ खुश राखि पाएब | प्रेम तँ तियागक नाम छैक | ऐना एकटा अनुचीत डेग उठा कए हम अपन प्रेम कए बदनाम कोना कए सकै छी | रहल मिलन आ वियोगक गप्प तँ मिलनकेँ लेल एकैटा जन्म नहि छैक, एहि जन्ममे नहि अगिला जन्ममे अपन मिलन अबस्य होएत |"
सुमनकेँ ई गप्प सुनि प्रवल किछु नहि बाजि पएल ओकरा अपन करेजासँ सटा जेना सभ किछु बिसरि जएबाक प्रयास कए रहल अछि |
अगिला भोरे-भोरे गामक पोखरि मोहार पर पीपड़ गाछक निच्चा भिड़क करमान लागल | सामने पीपड़ गाछसँ प्रवल आ सुमनकेँ मुइल देह फसड़ी लागल लटकल | दुनूकेँ आँखि बाहर निकलल जेना समाजसँ एखनो किछु प्रश्न कए रहल अछि - ऐना कहिया धरि, प्रेमक बलि लेब ?
Subscribe to: Post Comments (Atom)